title: Jeff Glass

text: Toukokuussa 2013 Glass siirtyi KHL-seura Spartak Moskovaan. Hän toimi Spartakin ykkösmaalivahtina tammikuuhun 2014, jolloin talousvaikeuksiin ajautunut seura myi hänet TsSKA Moskovaan. Kauden 2014–2015 Glass pelasi Lada Toljattissa. Hän pelasi kauden aikana 14 ottelua, vähemmän kuin millään muulla kaudella ammattilaisuransa aikana. Kaudeksi 2015–2016 hän siirtyi Dinamo Minskiin.


title: Jeff Glass

text: Glass edusti Kanadan alle 20-vuotiaiden maajoukkuetta yksissä nuorten maailmanmestaruuskilpailuissa, vuonna 2005. Hän pelasi turnauksessa viisi ottelua ja oli voittamassa nuorten MM-kultaa. Kanadan A-maajoukkueessa Glass ei ole pelannut.


title: Frankenstein (Chisun kappale)

text: Frankenstein on Chisun 13. heinäkuuta 2012 julkaisema single, joka sisältyy artistin kesäkuussa 2012 julkaistulle "Kun valaistun 2.0" -albumille. ""Frankenstein"" on sijoittunut parhaimmillaan Latauslistan sijalle 14.


title: Frankenstein (Chisun kappale)

text: Kappale oli myös keväällä 2012 MTV3-kanavalla esitetyn Helsingin herra -televisiosarjan tunnuskappale.


title: Teljäntori

text: Teljäntori on Porin keskustassa sijaitseva, vuonna 1972 valmistunut kauppakeskus. Se on Porin ensimmäinen ja myös yksi Suomen vanhimmista kauppakeskuksista.


title: Teljäntori

text: Teljäntori käsittää nelikerroksisen rakennuksen, jonka kaksi ylintä kerrosta toimivat pysäköintitiloina. Lisäksi korttelikokonaisuuden päälle sijoittuu kaksi viisikerroksista tornia.


title: Teljäntori

text: Alimmissa kerroksissa on korttelin lävitse Yrjönkadulta Antinkadulle ulottuvat kauppakäytävät. Myös toiseen kerrokseen on mahdollisuus kulkea ulkokautta. Kauppakäytävän keskellä on aukio, joka ulottuu avonaisena aina pysäköintitasoille asti.


title: Teljäntori

text: Katutason kauppakäytävään on sisäänkäynti myös Liisankadun puolelta. Rakennuksen molemmissa päissä on lisäksi viisikerroksiset toimistotornit.


title: Teljäntori

text: Teljäntorissa toimii noin 70 eri liikettä. Toimistorakennuksissa on yksityisten lisäksi myös kaupungin virastoja.


title: HMS Apollo (F70)

text: HMS Apollo (viirinumero F70) oli Britannian Kuninkaallisen laivaston Leander-luokan fregatti.


title: HMS Apollo (F70)

text: Alus tilattiin Yarrow Shipbuildersilta. Sen köli laskettiin 21. marraskuuta 1969 ja alus laskettiin vesille 15. lokakuuta 1970. Se valmistui 28. toukokuuta 1972


title: HMS Apollo (F70)

text: Alus myytiin 1988 Pakistanille, joka liitti sen laivastoonsa.


title: Rami Rintanen

text: Rami Rintanen (s. 20. joulukuuta 1967 Rauma) on suomalainen uransa lopettanut jalkapalloilija. Hän oli pelipaikaltaan keskikenttäpelaaja.


title: Rami Rintanen

text: Rintasen kasvattajaseura on Pallo-Iirot. Hän pelasi Veikkausliigassa kausina 1994–1995 yhteensä 50 ottelua FC Oulussa ja Vaasan Palloseurassa. Peliuransa aikana hän toimi myös FC Rauman pelaajavalmentajana Kakkosessa ja Kolmosessa.


title: Indonesian asevoimat

text: Indonesian asevoimat (Tentara Nasional Indonesia, TNI) on Indonesian maanpuolustuksesta huolehtiva yksikkö. Se koostuu maavoimista (TNI-Angkatan Darat (TNI-AD)), merivoimista (TNI-Angkatan Laut (TNI-AL), johon sisältyy merijalkaväki (Korps Marinir, KorMar), ilmavoimista (TNI-Angkatan Udara (TNI-AU)) sekä kansallisesta ilmatorjuntayksiköstä (Kommando Pertahanan Udara Nasional (Kohanudnas)). Kahdeksantoistavuotiaat ovat asevelvollisia, mutta vain osa ikäluokasta suorittaa vapaaehtoisen varusmiespalveluksen. Maa käyttää sotilasmenoihin kolme prosenttia bruttokansantuotteestaan.


title: Indonesian asevoimat

text: Indonesialla on Kaakkois-Aasian suurin laivasto. Se hallinnoi maailman laajinta saaristoa, joka sijaitsee strategisesti tärkeiden kulkureittien varrella. Saariston suojassa piilee edelleen merirosvoja: vuonna 2010 raportoitiin 40 alusten ryöstöä tai ryöstö-yritystä Indonesian vesillä. Suurvallat pitävät alueella laivastojaan turvaamassa kauppamerenkulkua. Kiina toimii aktiivisesti Etelä-Kiinan merellä.


title: Indonesian asevoimat

text: Vuonna 2011 laivastolla oli


title: Indonesian asevoimat

text: Vuonna 2012 ilmavoimat hankki neljä uutta Brasiliassa valmistettua A-29 Super Tucano konetta. Koneita on tulossa kaikkiaan 16, ja ne korvaavat vanhentuneet OV-10 Broncos -koneet.


title: Jani Kiviharju

text: Jani Kiviharju (s. 26. joulukuuta 1974 Turku) on suomalainen entinen jääkiekkoilija, joka toimii nykyään Turun Palloseuran B1-nuorten päävalmentajana.


title: Jani Kiviharju

text: Kiviharju oli pelipaikaltaan oikea laitahyökkääjä. Hän edusti urallaan SM-liigassa vain TPS:ää tehden yhteensä 359 runkosarjaottelussa tehot 36+66=102 ja hän keräsi 190 jäähyminuuttia. Pudotuspeleissä Kiviharju pelasi 67 ottelua tehopistein 10+11=21 ja keräten 36 jäähyminuuttia. Pienikokoinen Kiviharju tunnettiin TPS:ssä lähinnä nelosketjun "ärhäkkänä taistelijana", joka sai vastuuta erikoistilanteissa ja ärsytti vastustajia. Hän pelasi urallaan myös Ranskassa ja Tanskassa.


title: Jani Kiviharju

text: Kiviharju oli TuTon kasvatti. Hän pelasi myöhemmät juniorivuotensa kuitenkin Turun Palloseurassa, jossa Kiviharju voitti A-nuorten SM-hopeaa vuosina 1993 ja 1994. Kaudella 1994–1995 hän pelasi ensimmäiset miesten pelinsä I-divisioonajoukkue Kiekko-67:ssä, jossa tulokaskausi toi 44 runkosarjaottelussa tehot 13+25=38, joilla Kiviharju voitti joukkueen sisäisen syöttöpörssin ja jakoi sisäisen pistepörssin voiton Arto Vuodin kanssa. Kaudella 1995–1996 hän voitti tehoilla 10+35=45 joukkueen sisäisen piste- ja syöttöpörssin.


title: Jani Kiviharju

text: Kaudeksi 1996–1997 Kiviharju siirtyi TPS:n SM-liigajoukkueeseen, jossa tulokaskausi toi 37 runkosarjaottelussa tehot 4+4=8 sekä viidessä playoff-ottelussa yhden syöttöpisteen. Hän voitti kauden päätteeksi SM-hopeaa. Kiviharju voitti TPS:ssä sittemmin myös Suomenmestaruuden vuosina 1999, 2000 ja 2001 sekä SM-hopeaa vuonna 2004. Hän jakoi viimeimpänä mainitun kevään pudotuspelien tehotilaston voiton joukkuetoverinsa Joni Liuksen ja Ilveksen Toni Dahlmanin kanssa lukemalla +7. Kiviharju teki SM-liigassa parhaillaan 22 tehopistettä kaudella 1999–2000. Hän muodosti 2000-luvun puolella tunnetun "rottaketjun" Mikko Rauteen ja Marco Tuokon kanssa. Kiviharju edusti TPS:ää myös EHL:ssä kausina 1996–1997, 1997–1998 ja 1999–2000 sekä Spengler Cupissa vuonna 2003.


title: Jani Kiviharju

text: Kausi 2004–2005 oli Kiviharjulle ensimmäinen Turun ulkopuolella; hän edusti Ranskan Ligue Magnusissa pelannutta Scorpions de Mulhousea, jossa Kiviharju voitti mestaruuden keväällä 2005. Elokuussa 2005 hän teki sopimuksen tanskalaisjoukkue EfB Ishockeyn kanssa. Kiviharju jakoi tehoilla 11+12=23 joukkueen sisäisen pistepörssin kolmannen sijan Sami Karjalaisen kanssa. Hän lopetti pelaajauransa kevääseen 2006.


title: Jani Kiviharju

text: 11. helmikuuta 2012 Kiviharju vahvisti II-divisioonajoukkue Kuusamon Pallo-Karhuja ottelussa Sotkamon Kiekkoa vastaan. Ottelussa PaKaa vahvisti myös muita entisiä TPS-pelaajia; Kalle Sahlstedt, Tony Virta, Mikko Eloranta, Mika Suoraniemi sekä aiemmin kauden 2011–2012 aikana joukkueen pelaajavalmentajana toiminut Marko Kiprusoff. Vastaavanlainen II-divisioonaottelu, jossa oli mukana ex-TPS-pelaajia, järjestettiin PaKassa myös vuotta aiemmin.


title: Jani Kiviharju

text: Kiviharju on toiminut pelaajauransa jälkeen mm. TPS:n A-nuorten apuvalmentajana. Tammikuussa 2011 hän liittyi loppukaudeksi 2010–2011 Jukka Koivun johtamaan TPS:n SM-liigajoukkueen valmennustiimiin. Kiviharju liittyi TPS:n valmennustiimiin taas lokakuussa 2012 Juha Pajuojan apuvalmentajaksi loppukaudeksi 2012–2013.


title: Jani Kiviharju

text: Kiviharju ei valmentanut TPS-pestinsä jälkeen välillä missään, vaan piti kaksi välikautta. Hänet nimettiin taas TPS:n apuvalmentajaksi ja joukkueenjohtajaksi Ari-Pekka Selinin johtamaan valmennustiimiin kolmivuotisella sopimuksella kaudeksi 2015–2016. Kaudeksi 2017–2018 Kiviharju siirtyi C-junioreiden valmentajaksi ja 2018–2019 B-junioreiden valmentajaksi.


Lentopallon miesten supersarjan kausi 2000–2001 oli kausi, jolloin kyseistä sarjatasoa pelattiin viimeisen kerran. Nimikkeenä "Supersarja" tosin palasi vielä muutaman vuoden kuluttua, jolloin 1-sarjan ylemmästä loppusarjasta käytettiin tätä nimitystä.


title: Lentopallon miesten supersarjan kausi 2000–2001

text: Karsinnan jälkeen Tornion Lentis-88 selvisi 1-sarjaan.


text: Perunka ja Korso nousivat liigaan, jossa Vammala säilyi.


text: Hieman harhaanjohtavasta nimestään huolimatta SUPER-karsintasarjassa karsittiin joukkueita seuraavan kauden 1-sarjaan, koska SUPER lakkasi olemasta. Karsintaan osallistui Superin heikoimpien lisäksi 12 joukkuetta 1-sarjasta ja 2-sarjan lohkovoittajat.


title: G. W. Sohlberg (yritys)

text: Oy G. W. Sohlberg Ab (GWS) on vuonna 1876 perustettu suomalainen perheyhtiö, joka valmisti pelti- ja muovipakkauksia sekä metallisia teollisuus- ja myymäläkalusteita. Nykyisin yritys toimii holdingyhtiönä, joka omistaa merkittävän osan Staffpoint-henkilöstövuokrausyrityksestä. Kesäkuuhun 2017 GWS oli myös lasinjalostustekniikkaa valmistavan Glastonin ja teollisuuden säteilyantureita suunnittelevasta ja valmistavasta Detection Technologyn suuri omistaja, kunnes myi nämä omistuksensa Ahlström Capitalille noin 100 miljoonan euron hintaan.


title: G. W. Sohlberg (yritys)

text: Gabriel Wilhelm Sohlberg oli suomalainen läkkiseppä, jonka 1876 perustamasta peltisepänverstaasta sai alkunsa monialayritys Oy G. W. Sohlberg Ab. Verstas sijaitsi Ullanlinnan kaupunginosassa Jääkärinkatu 4:ssä ja oma myymälä Aleksanterinkatu 50:ssä. Tehdas toimi sittemmin osoitteessa Vuorimiehenkatu 29. Yritys teki kesäisin peltikattoja ja talvisin muun muassa pönttöuunien kuoria ja maitopystöjä eli -tonkkia.


title: G. W. Sohlberg (yritys)

text: G. W.:n poika W. A. Sohlberg muutti yrityksen vuoden 1908 lopussa osakeyhtiöksi, Oy G. W. Sohlberg Ab:ks, ja ryhtyi toimitusjohtajaksi. Perheen lisäksi yhtiöön tuli muitakin osakkaita. Toinen poika Toivo Sohlberg nimitettiin teknilliseksi johtajaksi, mutta kuoli jo 1916. Yhtiön perustaja Gabriel Wilhelm Sohlberg kuoli 1913, ja hallituksen puheenjohtajuus siirtyi pitkäksi aikaa suvun ulkopuolisille.


title: G. W. Sohlberg (yritys)

text: W. A. Sohlberg alkoi investoida yhtiöön innolla. Tehtaaseen hankittiin vahva puristin maitotonkkien tekoon ja peltirasioiden valmistusta varten tuotantolinja, johon kuului myös väripainokone. Peltipakkauksista tulikin yhtiön päätuote aina 1990-luvulle saakka. Ensimmäisessä maailmansodassa Sohlberg toimitti Venäjän armeijalle muun muassa käsikranaattien kuoria ja kypäriä. Henkilöstöä oli tuolloin jo yli 500.


title: G. W. Sohlberg (yritys)

text: Vuonna 1918 yritys alkoi taantua menetetyn Venäjän-kaupan tyrehdyttyä lokakuun vallankumoukseen ja punakaartin vallattua yrityksen tilat. Myös 1930-luvun lama koetteli yritystä, mutta vähitellen Oy G. W. Sohlberg Ab pääsi uuteen, vahvaan nousuun muun muassa Suomen puolustusvoimien tilauksilla. W. A. Sohlbergin johtokaudella aloitettiin myös metallisten toimistokalusteiden sekä Auri-taskulamppujen valmistus.


title: G. W. Sohlberg (yritys)

text: 1950-luvulla GWS-yhtiö päätti panosta muovipakkauksiin ja hankki ruiskuvalutuotantoon soveltuvat laitteistot 1958. Aluksi valmistettiin muoviosia yhtiön muihin tuotteisiin, kuten kansia peltipurkkeihin. Muovipullojen valmistus puhallusmenetelmällä aloitettiin 1960. Kuusi vuotta myöhemmin puhalluskoneita oli jo neljä, ja pullojen painatus sujui moniväriseen lopputulokseen ilman välikuivatusta kykenevällä silkkipainoyksiköllä. Vuonna 1968 GWS osti Nurmijärvellä toimineen vuonna 1924 perustetun Oy Egma Ab:n, joka oli aloittanut selluloidista valmistetuilla hiuskammoilla ja laajentanut talousmuoveihin, kuljetuslaatikoihin ja pakkaustarvikkeisiin.


title: G. W. Sohlberg (yritys)

text: GWS kasvoi 1950- ja 1960-luvulla ja pyöritti tehtaita Helsingin Herttoniemessä ja Turussa. Sen menestykseen pakkausalalla vaikutti huomattavasti teknologinen yhteistyö yhdysvaltalaisen Continental Can Companyn kanssa. 1970-luvun puolessavälissä laskettiin G. W. Sohlbergin valmistavan noin joka viidennen Suomen markkinoilla myydyn kuluttajapakkauksen.


title: G. W. Sohlberg (yritys)

text: Vuonna 1973 GWS meni muoviyritys Perlos Oy:n osakkaaksi, ja laajensi vähitellen omistustaan niin, että Perloksesta tuli GWS:n tytäryhtiö 1988. Muoviyritys menestyi aluksi muun muassa astmasumutinten valmistajana ja nousi 1990-luvulla huimaan lentoon Nokia Oyj:n matkapuhelinten kuorien tekijänä.


title: G. W. Sohlberg (yritys)

text: Vuonna 1973 GWS laajensi teollisuuskalusteista myymäläkalusteisiin ostamalla jyväskyläläisen Pikval Oy:n. 1980-luvulla GWS aikoi kansainvälistyä myymäläkalusteiden valmistajana ostamalla 1986 belgialaisen Mertens-konsernin. Kulttuurieroista ja markan devalvaatioista 1991–1992 syntyivät valtavat tappiot, josta yritys selviytyi kehittämällä ostamaansa Perlos Oy:tä. Rasioiden valmistus jouduttiin myymään 1993 ranskalaiselle Carnaud-konsernille, ja muovipakkaukset myytiin vuonna 2000 pohjoismaiselle Polimoon-konsernille.


title: G. W. Sohlberg (yritys)

text: 2000-luvulle tultaessa 125-vuotias Oy G. W. Sohlberg Ab oli teollisuuden tuotantojärjestelmiä, myymäläkalusteita ja kuljetuskontteja valmistava konserni, jonka liikevaihto oli noin 500 miljoonaa markkaa. Perlos vietiin pörssiin it-boomin huipulla 1999. Tästä ja eri toimintojen myynnistä saatujen varojen myötä vanhat Mertens-tappiot oli kuitattu ja Sohlbergit nousivat Suomen vauraimpien sukujen joukkoon.


title: Viipurin IFK

text: Idrottsföreningen Kamraterna Viborg, eli Viipurin IFK, oli viipurilainen urheiluseura. Vuonna 1896 perustettu seura oli Suomen ensimmäinen IFK-seura. Viipurin IFK oli myös yksi valtakunnallisen IFK-liiton perustavista seuroista.


title: Viipurin IFK

text: Viipurin IFK:ssa harrastettiin monia urheilulajeja, ja seura liittyi Suomen Palloliiton jäseneksi vuonna 1908. Parhaiten seura muistetaan jääpallohistoriastaan. IFK:n värit olivat sininen ja valkoinen, kuten useimmilla muillakin IFK-seuroilla. Seuran jääpallojoukkue pelasi ottelunsa valkoisessa paidassa, jonka rinnan ympärillä oli punainen viiva ja rinnassa nelisakarainen keltainen tähti.


title: Viipurin IFK

text: Viipurin IFK osallistui jääpallon SM-kilpailuihin ensimmäistä kertaa vuonna 1909. SM-finaaliin se selviytyi vuonna 1911. Se hävisi Viipurissa pelatun ottelun Helsingin IFK:lle 7-15, vaikka johti ottelua jo 4-0. Tuo ottelu on edelleen kaikkien aikojen runsasmaalisin SM-finaali. Kauden 1911 toinen sija oli seuran parhaaksi jäänyt sijoitus SM-kilpailuissa. Viipurin IFK:n vuoden 1911 joukkueessa pelasi muun muassa Woldemar Hägglund, josta myöhemmin tuli jääkärikenraali.


title: Viipurin IFK

text: IFK ei saavuttanut vuoden 1911 jälkeen enää yhtä suurta menestystä. Se karsiutui SM-kilpailuissa aina paikalliskilpailijoitaan Reipasta tai Susia vastaan pelattaessa. Vaatimattomasta menestyksestä huolimatta IFK kasvatti monia 1920-30 luvun merkittäviä jääpallopelaajia. Joukkueessa pelasi myös yleisurheilijana menestynyt Erik Åström, joka siirtyi Helsingin IFK:hon.


title: Viipurin IFK

text:
Viipurin IFK:n jääpallotoiminta päättyi 1927, ja koko seura jäi historiaan kun Viipuri luovutettiin Neuvostoliitolle.
Saavutukset


title: Guaraná Jesus

text: Guaraná Jesus on brasilialaisen bv0:n kehittämä virvoitusjuoma. Sitä valmistetaan São Luísissa. Juoma on kotimaassaan erittäin suosittu, ja sitä nautitaan Brasiliassa enemmän kuin Coca-Colaa. Sitä valmistetaan guaranasta, joka sisältää kofeiinia, teofylliiniä ja teobromiinia.


title: Guaraná Jesus

text: Juoma kehitettiin ja julkaistiin vuonna 1920, ja se on nimetty juoman kehittäjän, apteekkari Jesus Noberto Gomesin, mukaan. Juomaa markkinoidaan iskulauseella "the pink dream" ().


title: Rauma Festivo

text: Rauma Festivo on vuodesta 1984 lähtien järjestetty kamarimusiikkifestivaali. Sen järjestelyistä vastaa "Rauman Konserttiyhdistys ry". Festivaalin taiteellinen johtaja vuonna 2015 oli Mika Kares. Vuosina 2012–2014 tehtävässä toimi Jan Söderblom, joka johtaa myös vuoden 2016 festivaalin.


title: Rauma Festivo

text: Festivaalin konsertit pidetään pääsääntöisesti eri puolilla Vanhaa Raumaa. Kirkkokonsertteja on järjestetty Rauman Pyhän Ristin kirkon lisäksi Eurajoen kirkossa.


title: Rauma Festivo

text: Vuonna 2015 Rauma Festivo keräsi viikon aikana konsertteihinsa noin 3 500 kävijää, mikä oli uusi yleisöennätys.


title: Rauma Festivo

text: Rauma Festivo kuuluu Finland Festivals -organisaatioon.


title: Jorma Ojanaho

text: Jorma Ojanaho (s. 23. helmikuuta 1970 Lohja) on suomalainen voimamies. Hän voitti Suomen vahvin mies -kilpailun vuonna 1996 ollen samana vuonna kuudes maailman vahvin mies -kilpailussa. Vuosina 1994 ja 1997 Ojanaho oli Suomen vahvin mies -kilpailussa kolmas. Hänellä on 3 lasta.


title: Ambroise Ouédraogo

text: Ambroise Ouédraogo (s. 15. joulukuuta 1948) on roomalaiskatolinen piispa. Hänet vihittiin papiksi Ouagadougouhun 29. kesäkuuta 1979 ja nimitettiin Niameyn vihkipiispaksi sekä Severianan titulaaripiispaksi 18. toukokuuta 1999. Piispaksi konsekroinnin suoritti 26. syyskuuta Francis Arinze, jota avustivat Jean-Marie Untaani Compaoré ja Guy Armand Romano.


title: Ambroise Ouédraogo

text: 13. maaliskuuta 2001 Ouédraogo sai nimityksen Maradin piispaksi.


title: Shaun Donovan

text: Shaun Donovan (s. 24. tammikuuta 1966) on Yhdysvaltain demokraattipuolueen poliitikko. Hän toimi Barack Obaman hallinnon asuntoministerinä 2009-2014.


title: Shaun Donovan

text: Donovan syntyi New Yorkissa. Hän valmistui kandidaatiksi Harvardin yliopistosta 1987. Sittemmin hän on opiskellut Harvardin yliopistossa maisteriksi tutkinnon pääaineena liikkeenjohto ja valmistui vuonna 1995. Lisäksi hän suoritti 1995 Harvardissa myös toisen maisterin tutkinnon pääaineena arkkitehtuuri.


title: Shaun Donovan

text: Valmistuttuaan Donovan työskenteli kiinteistöalalla. Hän lainoitti pienimuotoisia ja voittoa tavoittelemattomia kiinteistöhankkeita ja hoiti edullisia kiinteistöjen kehittämisprojekteja. Hän toimi myös arkkitehtina New Yorkissa ja Italiassa.


title: Shaun Donovan

text: Donovan toimi vuosina 1995-1998 New Yorkin kiinteistöviraston palveluksessa. Hän vastasi pääasiassa väestön asuttamiseen liittyvistä kysymyksistä. Vuonna 1998 presidentti Bill Clinton nimitti hänet valtion asuntoministeriöön virkamieheksi. Maaliskuussa 2000 hänestä tuli ministeriön asuntoasiain alivaltiosihteeri. Hänen vastuualueeseensa sisältyivät erityisesti vähävaraisen väestönosan asuntoasiat. Hän ehti hoitaa noin 2 miljoonan perheen asuttamisen. Tämän tehtävän hän jätti maaliskuussa 2001.


title: Shaun Donovan

text: Sittemmin Donovan on vuosina 2001–2002 toiminut vierailevana luennoitsijana New Yorkin yliopistossa. Hän teki samanaikaisesti tutkimusta valtion tukemasta asumisesta. Yliopistosta hän siirtyi 2002 sijoitusyhtiö Prudential Mortgage Capital Co:n toimitusjohtajaksi. Yhtiön toimialaan kuuluivat rakennuslainat. Yhtiö hoiti esimerkiksi sittemmin konkurssin tehneen rahoituslaitos Fannie Maen lainoja sekä liittovaltion asuntoviraston rahaliikennettä.


title: Shaun Donovan

text:
Donovan nimitettiin 2004 New Yorkin kaupungin kiinteistöviraston päälliköksi. Hän vastasi kaupungin kehittämisestä ja rakennussuojelusta. Tässä virassa hän aloitti vuoteen 2013 kestävän 7,5 miljardin dollarin arvoisen hankkeen asuntojen rakentamiseksi 500 000 pieni- ja keskituloiselle ihmiselle. Donovan keskittyi erityisesti pienten rakennusyrittäjien tukemiseen. Hänen aloitteestaan luotiin 200 miljoonan dollarin suuruinen rahasto, josta voittoa tuottamattomat kiinteistöyritykset ja pienurakoitsijat voivat hakea tukea tontin hankkimiseen.
Vuonna 2008 Donovan jäi virkavapaalle, koska toimi vuoden 2008 presidentinvaaleissa avustajana Obaman kampanjassa.


title: Shaun Donovan

text: Shaun Donovanista tuli 2009 järjestyksessään 15. Yhdysvaltain asuntoasioista ja kaupunkikehityksestä vastaava ministeri eli asuntoministeri. Presidentti Barack Obama nimitti hänet virkaansa ja senaatti hyväksyi hänen nimityksensä 22. tammikuuta 2009. Virkavalansa hän vannoi 26. tammikuuta. Ministerinä Donovan ajoi erityisesti alueellista kehittämistä ja liikennesuunnittelua. Tavoitteena oli työllisyyden lisääminen. Hankkeissa korostui erityisesti paikallisten toimijoiden aktivoiminen.


title: Shaun Donovan

text: Toukokuussa 2014 presidentti Obama nimitti Donovanin liittovaltion hallinto- ja budjettitoimiston johtajaksi. Senaatti hyväksyi Donovanin nimityksen heinäkuussa 2014 äänin 75-22. Hän vannoi virkavalansa ja aloitti budjettitoimiston johtajana 5. elokuuta 2014. Hänen seuraajakseen ministerinä nimitettiin Julián Castro.


title: Jan Söderblom

text: Jan Arne Söderblom (s. 2. marraskuuta 1970 Helsinki) on suomalainen viulisti ja kapellimestari.


title: Jan Söderblom

text: Muusikkoperheeseen syntynyt Söderblom aloitti uransa jo 12-vuotiaana, jolloin hän oli jäsenenä Uusi Helsinki -kvartetissa. Hän teki myös merkittävän elokuvaroolin nuorena Arto Arsina vuoden 1985 elokuvassa "Da Capo". Sibelius-akatemian kapellimestariluokalla Söderblom opiskeli vuosina 1997–2001.


title: Jan Söderblom

text: 2000-luvulla hän on johtanut useita eri orkestereita sekä Suomessa että ulkomailla. Kotimaassa on johtanut muun muassa Radion sinfoniaorkesteria, Helsinki ja Tampere filharmonioita, Sinfonia Lahtea, Tapiola Sinfoniettaa sekä Avanti! -orkesteria.


title: Jan Söderblom

text: Ulkomailla Söderblom on johtanut useita eri orkestereita, kuten Skotlannin ja Lausannen kamariorkestereita, Helsingborgin sinfoniaorkesteria sekä Espanjan ja Norjan radioiden orkestereita.


title: Jan Söderblom

text: Jan Söderblom on toiminut Lappeenrannan kaupunginorkesterin sekä Musica Fiskars -festivaalin ja Joroisten Musiikkipäivien taiteellisena johtajana. Rauma Festivo -tapahtuman taiteellisena johtajana hän toimii kolmivuotiskauden 2012–2014.


title: Jan Söderblom

text: Syksyllä 2012 Söderblom aloitti Pori Sinfoniettan uutena kapellimestarina.


title: Jan Söderblom

text: Jan Söderblomin veli on teatteriohjaaja Erik Söderblom. Heidän isänsä oli kapellimestari Ulf Söderblom.


title: Jan Söderblom

text: Söderblom ideoi ja organisoi kansainvälisen rauhankonsertin, joka järjestettiin Helsingin Musiikkitalolla 31.8.2014.


title: Mikael Rohkea

text:
Mikael Rohkea, joskus myös Mikael Urhea, ( tai "Mihai Bravu", ) oli Valakian prinssi (1593–1601), Transilvanian prinssi (1599–1600) sekä Moldavian prinssi (1600). Hän johti näitä kolmea ruhtinaskuntaa personaaliunionina.
Hän oli ensimmäinen romanialainen hallitsija, joka johti yhtäaikaisesti nykyisen Romanian alueen muodostavaa kolmea aluetta.
Vaikka hänen personaaliunioninsa kestikin vain kolme kuukautta, häntä pidetään yhtenä Romanian suurimmista kansallissankareista.


title: Mikael Rohkea

text: Hänen valtakautensa Valakiassa alkoi syksyllä 1593. Kaksi vuotta myöhemmin syttyi sota Osmanien valtakunnan kanssa. Yksi alueen historian merkittävimmistä taisteluista, Călugărenin taistelu, päättyi Mihain voittoon. Tästä huolimatta hänen täytyi vetäytyä joukkojensa kanssa odottamaan liittolaistensa prinssi Sigismund Báthoryn sekä Pyhän roomalaisen keisarikunnan hallitsijan Rudolf II:n apujoukkoja. Tammikuussa vuonna 1597 vihollisuudet lopetettiin, mutta ne alkoivat uudestaan vain puolentoista vuoden tauon jälkeen. Mihai jäi kuitenkin ilman riittävää tukea liittolaisiltaan ja oli pakotettu solmimaan pysyvän rauhan vuonna 1599.


title: Mikael Rohkea

text: Vuonna 1599 Mihai voitti Şelimbărin taistelun ja pääsi Transilvanian pääkaupunkiin Alba Iuliaan. Paikalliset aateliset nimittivät hänet Transilvanian prinssiksi. Muutamia kuukausia myöhemmin hänen joukkonsa saavuttivat Moldavian ja sen pääkaupungin Suceavan. Moldavialainen hallitsija Ieremia Movilă pakeni Puolaan ja Mihai julistettiin Moldavian prinssiksi. Mihai hallitsi kolmea aluetta alle vuoden, kunnes Transilvanian aateliset ja Moldavialaiset pajarit käynnistivät kapinan. Mihai liittoutui keisari Giorgio Bastan kanssa ja voitti kapinoitsijat Gurăslăun taistelussa Transilvaniassa. Välittömästi voiton jälkeen Basta määräsi Mihain salamurhattavaksi ja hänet surmattiin 9. elokuuta 1601.


title: Mikael Rohkea

text: Mihai syntyi "Pătraşcu"-sukuun. Kirjattua tietoa hänen syntymävuodestaan ei ole tiedossa, mutta se on pystytty määrittelemään taideteoksen avulla. Vuonna 1601 hän vietti aikaa Prahassa, jossa hänestä tehtiin muotokuva. Tästä muotokuvasta löytyy latinan kielinen kirjoitus: "Aetatis XLIII" ("elämän 43:s vuosi"). Tämän mukaan Mihai syntyi vuonna 1558. Hänen nuoruusvuosistaan ei tiedetä paljoa. Joidenkin historioitsijoiden mukaan hän oli Valakian prinssi Pătraşcu cel Bun:in avioton poika. Toiset taas epäilevät hänen itse keksineen aatelisarvonsa päästäkseen valtaan. Hänen äitinsä Teodora Cantacuzino oli kuuluisan Cantacuzino-suvun jäsen. Yhden suvun haaroista uskotaan tulevan Bysantin keisari Johannes VI Kantakuzenosesta.


title: Mikael Rohkea

text: Mihai nousi poliittiseen valtaan nopeasti. Hänet nimitettiin Mehedințin baniksi vuonna 1588, kuninkaalliseksi edustajaksi Valakian voivodi Mihnea Turcitulun oikeuteen ja Craiovan baniksi vuonna 1593. Saman vuoden aikana Mihai ajautui yhteenottoon Valakian voidodin Alexandru cel Răun kanssa ja joutui pakenemaan kannattajiensa kanssa Transilvaniaan. Sieltä hän matkusti etsimään liittolaisia Konstantinopoliin, jossa pääsi neuvottelemaan osmaneilta saatavasta tuesta serkkunsa Andronic Cantacuzinon ja Jeremias II Tranosin avulla. Häntä tuki englantilainen suurlähettiläs Edward Barton, joka myönsi hänelle 200 000 forintin lainan. Osmanisulttaani Murat III asettui tukemaan Mihaita syyskuussa 1593 ja hän aloitti valtakautensa Valakian prinssinä 11. lokakuuta 1593.


title: Mikael Rohkea

text:
Pian valtaan astumisen jälkeen Mihai kääntyikin osmaneja vastaan. Hän liittyi paavi Klemens VIII:n johtamaan kristittyyn liittoutumaan turkkilaisia vastaan. Samalla hän allekirjoitti rauhansopimukset lähimpien naapureidensa kanssa: Transilvanian ruhtinas Sigismund Báthoryn, Moldavian ruhtinas Aron Tiranulin sekä Rooman keisarin Rudolf II:n kanssa.
Mihai aloitti sotatoimet turkkilaisia vastaan syksyllä 1594 valloittaen alueita Tonavan varrelta. Samaan aikaan hänen moldavialaiset liittolaisensa voittivat turkkilaiset muun muassa Iaşissa. Mihai pääsi etenemään pitkälle Osmanien valtakuntaan aina Adrianopoliin (nyk. Edirne) asti. Väitetään, että hänen joukkonsa olivat päässeet vain 24 kilometrin päähän Konstantinopolista.


title: Mikael Rohkea

text: Vuonna 1595 Sigismund Báthory käynnisti juonen Moldavian voivodi Aron Tiranulin syöksemiseksi vallasta. Ştefan Răzvan vangitsi Aronin maanpetoksesta ja lähetti hänet Transilvanian pääkaupunkiin Alba Iuliaan. Aron kuoli myrkytykseen toukokuussa paikallisessa linnassa. Sigismundin täytyi perustella tekemisiään hänen liittolaistensa edessä, sillä Aron oli ollut vahva liittolainen osmanien vastaisessa liitossa. Myöhemmin Valakian pajarit allekirjoittivat rauhansopimuksen Sigismundin kanssa. Rauhansopimus vahvisti aateliston asemaa entisestään, sillä tästä lähtien voivodin tuli kuunnella myös kahdestatoista pajarista muodostettua neuvostoa.


title: Mikael Rohkea

text:
Pajareita ei enää voinut teloittaa ilman Transilvanian prinssin hyväksyntää. Jos heitä tuomittiin valtionpetoksesta, heidän omaisuuttaan ei voitu enää takavarikoida. Mihai ei ollut tyytyväinen tähän osaan sopimuksesta, vaan yritti kiertää sen pykäliä viimeiseen asti.
Valtakautensa aikana Mihai pystyi aina luottamaan Oltenian ylimysten sekä äitinsä suvun uskolliseen tukeen. Myös hän tuki liittolaisiaan, sillä Mihain aloitteesta hyväksyttiin laki, jossa maaorjat sidottiin maanomistajien tiloihin kuuluvaksi kiinteäksi omaisuudeksi.


title: Mikael Rohkea

text:
Osmanit lähtivät ylittämään Tonavaa Rusessa 4. elokuuta 1595. Mihai joutui vetäytymään sillä osmanien ylivoima oli murskaava. Hän vältti taistelua avoimessa maastossa ja johdatti hyökkäävät joukot suolle lähellä Călugărenin kylää Neajlov-joen varrelle. Mihai voitti Sinan Paššan johtaman osmaniarmeijan 13. elokuuta käynnistyneessä Călugărenin taistelussa. Yhdessä Sigismund Báthoryn joukkojen kanssa he tekivät vastahyökkäyksiä osmaneita kohtaan. He pystyivät vapauttamaan Târgovişten 8. lokakuuta, Bukarestin 12. lokakuuta sekä Brăilan.
Mihain taistelu osmaneja vastaan jatkui. Hän teki useita tunkeutumisia Tonavan eteläpuolelle Vidinin, Plevenin, Nikopoliksen sekä Babadagin kaupunkeihin.
Vuonna 1596 Krimin tataarit iskivät yllättäen Valakiaan tuhoten Bukarestin ja Buzăun kaupungit. Tataarit vetäytyivät Mihain vielä kerätessä joukkoja vastaiskuun. Hän oli päättänyt jatkaa sotaa osmaneja vastaan, mutta ei saanut suunnitelmilleen tukea Sigismund Báthoryltä eikä Rudolf II:lta.
Hasan Pasha julisti Valakian itsenäiseksi ja Mihain sen hallitsijaksi 7. tammikuuta 1597. Mihai epäili kuitenkin, että julistuksen takana oli pyrkimys estää häntä hyökkäämästä uudelleen osmanien valtakuntaan. Mihai kääntyi jälleen Rudolf II:n puoleen ja 9. kesäkuuta 1598 he allekirjoittivat sopimuksen, jonka mukaan Itävalta tuki rahallisesti ja materiaalisesti 5 000 miehen vahvuisen armeijan ylläpitoa alueella. Mihai aloitti uudelleen sotatoimet osmaneja vastaan pian sopimuksen solmimisen jälkeen. Hän ryhtyi piirittämään Nikopolia ja valloitti Vidinin 10. syyskuuta 1598. Sotatoimet kestivät aina 26. kesäkuuta 1599 saakka, jolloin Mihain oli pakko allekirjoittaa rauhansopimus osmanien kanssa.


title: Mikael Rohkea

text: Huhtikuussa 1598 Sigismund luovutti kruununsa Transilvanian prinssinä palveluksena Rudolf II:lle. Valta siirtyi András Báthorylle, jolla oli vahvat siteet Puola-Liettuan kuningas Sigismund III Vasan hetmaniin Jan Zamoyskiin. Báthory liittoutui myös uuden Moldavian prinssin Ieremia Movilăn kanssa, joka oli yksi Mihain suurimmista vihollisista.


title: Mikael Rohkea

text:
Mihai koki lähialueen tapahtumat itseään uhkaavaksi ja pyysi Rudolfin ottamaan Valakian suvereniteetin. 25. syyskuuta Báthory antoi Mihaille uhkavaatimuksen, jonka mukaan hänen tulisi miehityksen uhalla luopua kruunustaan. Mihai päätti hyökätä Báthoryn armeijaa vastaan estääkseen miehityksen. Hän lähti liikkeelle armeijoineen Târgoviştesta 2. lokakuuta ja saavutti Etelä-Transilvanian Prejmerin 9. syyskuuta. Siellä hän tapasi Braşovin lähettiläät, jotka pyysivät Mihaita säästämään kaupunkinsa tuholta. Hän jatkoi matkaansa kohti Cârţan kaupunkia, jossa sai täydennyksiä armeijaansa Székelyiltä.
Mihai voitti 18. syyskuuta käydyn Şelimbărin taistelun Andrew Báthoryn joukkoja vastaan. Voitto sinetöi hänen hallintansa Transilvaniasta. Andrew Báthory kuoli taistelun jälkeen 3. marraskuuta 38 vuoden iässä. Mihai hautasi Andrew Báthoryn kuninkaallisin menoin Alba Iulian katedraaliin.
Saavuttuaan Transilvanian pääkaupunkiin Alba Iuliaan Mihaille ojennettiin linnoituksen avaimet. Transilvanian aateliset järjestivät äänestyksen, missä hänet valittiin Transilvanian prinssiksi. Mihai vaati aatelisilta uskollisuudenvalaa ensin keisari Rudolfille, sitten hänelle ja viimeiseksi pojalleen.
Vaikkakin hän vaati Transilvanian parlamentiltä (dietti) uskollisuutta keisarille, oli hän Transilvanian todellinen hallitsija.
Mihai käytti seuraavanlaista allekirjoitusta virallisissa asiakirjoissa: "Michael Valachiae Transalpinae Woivoda, Sacrae Caesareae Regiae Majestatis Consiliarius per Transylvaniam Locumtenens, cis transylvaniam partium eius super exercitu Generalis Capitaneus"." ("Mihai, Valakian voivodi, hänen korkeutensa keisarin neuvonantaja ja sijainen Transilvaniassa sekä hänen Transilvanian joukkojen komentaja.")
Mihain valloittaessa Transilvanian hän ei vapauttanut tai myöntänyt etuoikeuksia romanialaisille talonpojille, vaan pyrki tukemaan unkarilaisia aatelisia, Székeleitä sekä Sakseja myöntämälle heille etuoikeuksia.
Mihai ryhtyi neuvottelemaan keisarin kanssa virallisesta asemastaan Transilvaniassa. Keisari halusi Transilvanian keisarikunnan välittömään alaisuuteen ja Mihain sen kuvernööriksi. Valakian voivodina toiminut Mihai halusi itsensä nimettävän Transilvanian prinssiksi. Mihai kuitenkin myöntyi Habsburgin hallintoon.


title: Mikael Rohkea

text:
Moldavian prinssi Ieremia Movilă oli ollut Mihain pitkäaikainen vihollinen. Movilăn veli Simion Movilă, halusi Valakian kruunun itselleen ja oli käyttänyt vuodesta 1595 titteliä voivodi. Tästä tietoisena Mihai ryhtyi suunnittelemaan ja valmistelemaan uhan likvidointia.
28. helmikuuta 1600 Mihai tapasi puolalaiset lähettiläät Braşovissa. Hän oli valmis tunnustamaan Puolan kuninkaan suvereniteetin vastineeksi Moldavian, Transilvanian sekä Valakian kruunuista. 14. huhtikuuta Mihai aloitti sotatoimet Moldaviaa vastaan. Hän johti hyökkäysjoukkoja Trotuşin- ja Romanin kaupunkeihin. 6. toukokuuta hän saavutti Moldavian pääkaupungin Suceavan ja seuraavana päivänä kaupungin varuskunta antautui Mihain joukoille.
Naapurivallat olivat huomanneet voimasuhteiden rajun muutoksen. Varsinkin Transilvaniassa asuvat unkarilaiset aateliset olivat peloissaan ja nousivat Mihaita vastaan kapinaan. Kapina laajeni ja he voittivat Mihain Mirăslăun taistelussa pakottaen hänet vetäytymään joukkoineen Transilvaniasta. Jan Zamoyskin johtama Puolan armeija ajoi Valakialaiset Moldaviasta voittaen Mihain Năienin, Cepturan sekä Bucovin taisteluissa. Mihaille uskollisia joukkoja jäi vain Olteniaan.


title: Mikael Rohkea

text: Mihai kääntyi jälleen keisari Rudolf II:n puoleen vieraillessaan Prahasaa 23. helmikuuta - 5. maaliskuuta 1601. Keisari suostui avunpyyntöön kuullessaan kenraali Giorgio Bastan menettäneen Transilvanian hallinnan unkarilaisille aatelisille. Aatelisia johti Sigismund Báthory, joka oli myötämielinen osamanien hallinnolle. Samaan aikaan Mihain pojan Nicolae Pătraşcun johtamat joukot ajoivat Simion Movilăn Moldaviasta ja olivat valmistautumassa hyökkäämään Transilvaniaan. Mihai ja kenraali Bastan saivat voiton Unkarin armeijasta Guruslăussa. Basta kuitenkin halusi Transilvanian oman hallintonsa alle ja määräsi Mihain murhattavaksi vain muutama päivä voiton jälkeen. Mihai salamurhattiin Câmpia Turziin lähellä 9. elokuuta 1601.


title: Mikael Rohkea

text:
Sinetti yhdistää Moldavian, Valakian sekä Transilvanian vaakunat. Keskellä on Moldavian härkä, ylhäällä auringon ja kuun keskellä Valakian kotka, alhaalla Transilvanian seisovat leijonat seitsemän vuoren huipulla.
Sinetissä on kaksi kirjoitusta:


title: Antonio Hernández y Rodríguez

text: Antonio Hernández y Rodríguez (23. heinäkuuta 1864 – 13. tammikuuta 1926) oli meksikolainen roomalaiskatolinen piispa. Hänet nimitettiin Tabascon hiippakunnan johtoon 2. joulukuuta 1912, ja piispaksi vihkiminen seurasi 6. huhtikuuta 1913. Hernández y Rodríguez asetettiin virkaansa 25. toukokuuta. Hän toimi siinä, kunnes erosi tehtävistään 23. syyskuuta 1922, jolloin hänet nimitettiin Tralles in Asian titulaaripiispaksi.


title: Raision työväenopisto

text: Raision työväenopisto on Raision kaupungin omistama vapaan sivistystyön oppilaitos. Vuonna 1963 perustettu työväenopisto tarjoaa opiskelu- ja harrastusmahdollisuuksia Raision kaupungin sekä Maskun, Ruskon, Mynämäen ja Nousiaisten kuntien alueilla. Opiston päätoimipaikka on Kirkkoväärtinkujalla Raisiossa.


title: Raision työväenopisto

text: Raision työväenopisto on varsinaissuomalaisen Ilo oppia! -opistoverkoston jäsen. Opisto on mukana myös opetushallituksen rahoittamassa Kielitaituri-hankkeessa yhdessä kahdeksan muun lounaissuomalaisen kansalais- ja työväenopiston kanssa.


title: Raision työväenopisto

text: Raision työväenopisto aloitti toimintansa vuonna 1963.


title: Säpilänniemi

text: Säpilänniemi on Kokemäellä sijaitseva niemi. Kokemäenjoen muodostama niemi on noin viiden kilometrin pituinen ja sijaitsee parin kilometrin päässä Kokemäen keskustasta. Leveydeltään Säpilänniemi on noin 1–1,5 kilometriä.


title: Säpilänniemi

text: Säpilänniemessä ja Säpilän kylässä asuu nykyään noin 150 ihmistä. Alueella on myös runsaasti loma-asutusta. Kylän alakoulu lakkautettiin vuonna 1998.


title: Säpilänniemi

text: Säpilänniemen eteläpäässä joessa sijaitsee useita saaria. Niistä suurimpia ovat Vitikkalanluoto ja Vuorionsaari sekä "Frouvanluoto", "Koivusaari", "Kukkarikko" ja niemen länsipuolella oleva "Levonsaari". Säpilänniemen keskiosan kohdalta joki on lähes saareton. Sen pohjoiskärjen tuntumassa on kaksi suurempaa saarta, "Hummasaari" sekä "Kuivasaari".


title: Säpilänniemi

text: Niemen keskiosassa sijaitsee vuonna 1950 valmistunut Säpilän riippusilta. Se rakennettiin lyhentämään Kyttälästä Säpilässä koulua käyvien lasten koulumatkaa.


title: Säpilänniemi

text: Säpilänniemen ohitse virtaavissa Kokemäenjoen uomissa on aikoinaan ollut suuria koskia. Ne on kuitenkin perattu pääosin 1700- ja 1800-lukujen aikana.


title: Säpilänniemi

text: Kolsin voimalaitoksen valmistuminen vuonna 1940 nosti joen pintaa, niin että useita pienempiä saaria jäi kokonaan veden alle. Lisäksi veden alle jäivät muun muassa Säpilänniemessä sijainneet saha ja mylly.


title: Säpilänniemi

text: Säpilänniemi on osa harjuketjua, joka alkaa Salpausselältä ja kulkee muun muassa Forssan, Humppilan, Huittisten keskustan kautta Kokemäen Risteen ja Säpilän kautta Kullaan, Noormarkun ja Ahlaisten kautta Selkämereen . Harjumuodostuma kohosi muinaisesta Litorinamerestä noin 6 500 vuotta sitten. Se pakotti silloisen Kokemäenjoen vedet virtaamaan lännen sijasta kohti pohjoista nykyisen Kokemäen ja Huittisten välimaastosta. Kokemäen Kynsikankaalla joki mursi itselleen väylän harjun läpi ja alkoi jälleen virtaamaan kohti etelää. Kahden jokiuoman väliin syntyi nykyinen Säpilänniemi.


title: Säpilänniemi

text: Niemen kapeaa keskiosaa kutsutaan nimella "Raitio". Nimi on peräisin vanhasta "rataa" tarkoittavasta sanasta. Varhaiskeskiajalla niemen poikki kulki tukeista rakennettu telarata, jota pitkin joella kulkevia veneitä hinattiin. Näin lyhennettiin matkaa, sekä vältettiin vaikeakulkuiset kosket. Telarata jäi pois käytöstä tiettävästi 1300-luvun aikana.


title: Säpilänniemi

text: Säpilänniemessä on ollut useita vanhoja kantatiloja mäkitupineen ja torppineen. 1800-luvun loppupuolella niemeen nousi useita pieniä työläismökkejä. Niissä asui paitsi maatyöläisiä, myös erilaisia käsityöläisiä kuten räätäleitä, suutareita ja seppiä. Vuonna 1907 valmistui Raitioon oma työväentalo. Säpilästä oli kotoisin myös kansanedustajana 1950–1970 -luvuilla toiminut sosiaalidemokraatti Tyyne Paasivuori.


title: Säpilänniemi

text: Niemen eteläosan halki on pitkään suunniteltu rakennettavaksi kanava. Tätä oikaisukanavaa on pidetty tarpeellisena Kokemäenjoen tulvasuojelun kannalta.


title: Säpilänniemi

text: Tammikuussa 2012 Etelä-Suomen aluehallintovirasto lopetti kanavan lupahakemuksen käsittelyn, koska se ei ollut saanut Ely-keskukselta tarpeeksi kattavia selvityksiä kanavan vaikutuksista Puurijärveen ja Isosuon kansallispuistoon.


title: Säpilänniemi

text: Muut Kokemäenjoen keskiosan ja Loimijoen alaosan tulvasuojelutoimet oli jo tuolloin jo hyväksytty hallinnollisissa elimissä.


title: Tomáš Pöpperle

text: Tomáš Pöpperle (s. 10. lokakuuta 1984 Broumov, Tšekkoslovakia) on tšekkiläinen jääkiekkoilija, pelipaikaltaan maalivahti. Hän edustaa DEL-seura Fischtown Pinguinsia.


title: Tomáš Pöpperle

text:
Pöpperle on HC Sparta Prahan kasvatti. Hän debytoi sen edustusjoukkueessa kaudella 2003–2004, jolla pelasi yhdessä Tšekin Extraligan pudotuspeliottelussa. Hän pelasi kauden aikana myös toiseksi korkeimman sarjatason HC Berounští Medvědissä sekä
kolmanneksi korkeimman sarjatason HC Příbramissa. Kaudella 2004–2005 hän pelasi 25 runkosarja- ja kaksi pudotuspeliottelua Sparta Prahassa sekä 16 runkosarja- ja kaksi pudotuspeliottelua Berounští Medvědissä. Hänellä oli tuolla kaudella Extraligan paras torjuntaprosentti (94,8) sekä päästettyjen maalien keskiarvo (1,58), ja kauden jälkeen hänet valittiin liigan vuoden tulokkaaksi.


title: Tomáš Pöpperle

text:
Vuonna 2005 Pöpperle siirtyi Saksan DEL-liigan Eisbären Berliniin. Hän oli voittamassa kauden päätteeksi Saksan mestaruutta joukkueensa ykkösmaalivahtina. Vuonna 2006 hän siirtyi hänet viidennellä kierroksella varanneeseen Columbus Blue Jacketsiin. Pöpperle pelasi kaudella 2006–2007 kaksi NHL:n runkosarjaottelua, ensimmäisen 2. helmikuuta 2007, jolloin Blue Jackets kohtasi vierasottelussa Calgary Flamesin. Hänet vaihdettiin maalille kesken ottelun toisen erän Ty Conklinin tilalle. Suurimman osan kaudesta hän pelasi AHL:n Syracuse Crunchissa. Kaudella 2007–2008 hän ei pelannut yhtään ottelua NHL:ssä, vaan pelkästään AHL:ssä.
Vuonna 2008 Pöpperle palasi Tšekin liigaan. Hän pelasi kaudet 2008–2009, 2010–2011 ja 2011–2012 Sparta Prahassa sekä kauden 2009–2010 HC Plzeňissä. Hänellä oli kausina 2009–2010 ja 2011–2012 Extraligan paras päästettyjen maalien keskiarvo sekä kausista jälkimmäisellä myös paras torjuntaprosentti. Kaudeksi 2012–2013 Pöpperle siirtyi vastaperustettuun tšekkiläiseen KHL-seuraan Lev Prahaan.
Pöpperle on kuulunut Tšekin joukkueeseen yksissä aikuisten arvokisoissa, MM-kisoissa 2006, joissa maa voitti hopeaa. Hän ei pelannut turnauksessa yhtään ottelua. Pöpperle on edustanut Tšekkiä myös Euro Hockey Tourilla sekä juniorimaajoukkueissa, muun muassa nuorten MM-kisoissa 2004.


title: Eino Nikkilä

text: Eino Johannes Nikkilä (18. huhtikuuta 1904 Tyrvää – 27. toukokuuta 1985 Järvenpää) oli suomalainen kansatieteilijä ja valokuvaaja.


title: Eino Nikkilä

text: Helsingin yliopistossa opiskellut Nikkilä osallistui 1920–1930-luvuilla useille ns. kotiseuturetkille, joita yliopiston eri osakunnat järjestivät. Niiden tarkoituksena oli tallentaa maaseudun katoavaa elämäntapaa. Satakuntalaiseen osakuntaan kuulunut Nikkilä suuntasi matkansa luonnollisesti kotimaakuntaansa. Erityisesti häntä kiehtoi maakunnan karu pohjoisosa, Etelä-Pohjanmaan ja Hämeen rajaseutu. Nikkilä teki myös useita retkiä Porin pohjoispuoliselle rannikkoalueelle. Kokemäenjoen laakson sekä Ala-Satakunnan hän sen sijaan jätti kokonaan huomiotta.


title: Eino Nikkilä

text: Nikkilän varhaisimmat valokuvat ovat Suoniemen Sarkolasta vuodelta 1929. Muita hänen merkittävimpiä kuviaan olivat muun muassa ajoverkkokalastus Merikarvialla vuonna 1934 ja kutunjuuston valmistus Tyrväällä 1938. Vuonna 1935 Nikkilä tallensi onnistuneimmat otoksensa, kun hän kuvasi Iisakki Juholaa valmistamassa eränkävijöiden ikivanhaa muinaisruuhea, haapiota, Ahlaisten Uksjärvellä. Sadan kuvan sarjaa pidetään suomalaisen etnografisen valokuvauksen mestariteoksena. Aiheesta valmistui Nikkilän johdolla myös elokuva, josta on kuitenkin säilynyt vain katkelmia.


title: Eino Nikkilä

text: Yhteensä Nikkilä kuvasi retkillään noin 1 400 valokuvaa. Myöhemmin Järvenpäässä asuessaan hän kuvasi muun muassa Jean Sibeliuksen hautajaisia vuonna 1957. Jatkosodan aikana Nikkilä oli mukana Valtion tieteellisessä Itä-Karjalan toimikunnassa, joka teki tutkimuksia suomalaisten miehittämillä alueilla Itä-Karjalassa. Eino Nikkilän kirjallinen tuotanto käsittää lähinnä Satakuntalaisen osakunnan Satakunta-sarjassa julkaistuja artikkeleita. Lisäksi hän julkaisi teoksen "Suksien tarina" (WSOY 1966), joka on kattavimpia Suomessa tehtyjä tutkimuksia muinaisista suksilöydöistä.


title: Nikkilä (täsmennyssivu)

text: Nikkilä voi tarkoittaa seuraavia paikkoja:Nimi on vuoden 2015 alussa Suomessa 1 481:llä henkilöllä. Nimen tunnettuja kantajia ovat:


title: Aja

text: Aja on yhdysvaltalaisen Steely Dan -yhtyeen kuudes, vuonna 1977 ilmestynyt studioalbumi. Tuottaja on Gary Katz. Steely Dan koostui tässä vaiheessa käytännössä Donald Fagenista ja Walter Beckeristä sekä studiomuusikoista.


title: Aja

text: Tämä herkkävireiseksi luonnehdittu albumi oli Steely Danin siihen mennessä ehjin ja kypsin työ. Jazzin puolelta saadut vaikutteet ovat aikaisempaa suurempia. Albumi oli myös kaupallisesti suuri menestys.saksofonit / huilut:


title: Aja

text: puhallinsoittimet:


title: Aja

text: Larry Carlton, Dean Parks ja Michael Omartian ovat tehneet rytmisovitukset yhteistyössä säveltäjien kanssa.


title: Aja

text:
Walter Becker ja Donald Fagen ovat tehneet kaikki laulut. Julkaisija on Anchor Music Ltd.
Donald Fagen toimii kappaleissa laulusolistina.
LP-levyn luettelotunnus on ABCL 5225, C-kasetin CAB 5525 ja kelanauhan XAB 5225. Markkinoinnista on huolehtinut Anchor Records Ltd. Euroopassa LP-levyjä on tehty Yhdistyneessä kuningaskunnassa.


title: Aja

text: Levykansitekstien tekijät ovat musiikkikriitikko Michael Phalen ja ABC-levy-yhtiön presidentti Steve Diener. Diener oli suonut Phalenille harvinaisen tilaisuuden seurata yhtyeen levytyssessioita tarkoituksena tehdä juttu eurooppalaiseen julkaisuun. Yhtyeen suhtautuminen kriitikoihin oli tunnetusti nuiva eikä se juuri antanut haastatteluita. Phaleninkaan läsnäoloa ei juuri noteerattu. Tilanne kärjistyi välirikkoon ja Phalenin haastattelukasetit takavarikoitiin. Vuoden kuluttua Diener kuitenkin pyysi Phalenia tekemään albumille kansitekstit. Phalenin mukaan yhtye on tällä albumilla kypsä ja ammattimainen eikä laulujen sanoituksissakaan ole enää lapsellista hautomista.


title: Aja

text: Diener vertaa Steelyn Danin asialleen omistautumista entisaikojen trubaduureihin. Albumi on hänen mukaansa musikaalisesti loistokas, liiallista raskautta välttävä, hallittu, ja sillä on todellisia melodioita. Laulujen sanat kuvaavat henkilökohtaisia kokemuksia mutta sallivat samalla kuulijan samaistua niiden sanomaan. Albumin äänimaailma on joustavaa, luovaa ja ultrapuhdasta muusikkouden juhlaa, rytmien ja musikaalisten "välimerkkien" käyttö on täsmällistä. Kukin laulu on omanlaisensa, mutta kaikki sopivat kokonaisuuteen.


title: Aja

text: Albumilta on julkaistu ainakin listoille yltänyt single "Josie".


title: Autoasi

text: Autoasi on suomalainen korjaamo- ja varaosaliikeketju. Autoasilla on Suomessa yhteensä yli 250 korjaamotoimipistettä. Taloustutkimuksen tekemän tutkimuksen mukaan Autoasi on tällä hetkellä Suomen tunnetuin korjaamoketju. Autoasi-myymälöillä sekä sen jälleenmyyjillä on käytössä Autoasi-järjestelmä, joka antaa rekisterinumeron perusteella tiedon määräaikaishuolloissa tarvittavista osista tai nesteistä.


title: Autoasi

text: Autoasi-ketjukonseptin omistaa Örum Oy Ab , joka kuuluu suomalaiseen Mercantile-konserniin. Huhtikuussa 2008 Autoasi ja Teboil olivat solmineet sopimuksen, jonka jälkeen merkittävä osa huoltotöitä tekevistä Teboil-huoltokeskuksista muuttui Autoasi-korjaamoiksi.


title: Peltomaratti

text: Peltomaratti ("Asperula arvensis") on yksivuotinen matarakasvi, jota esiintyy Euroopassa ja Välimeren alueella. Se on pystyvartinen, kaljuvartinen ja usein runsashaarainen. Alempien nivelien lehtikiehkurassa on neljä vastapuikealapaista lehteä, ylempien nivelien kuudesta kahdeksaan kapeansoikeaa lehteä. Kukinto on tiheä ja mykerömäinen. Teriö on sininen, hyvin kapeatorvinen, kärjestä neliliuskainen.


title: Koskibarbit

text: Koskibarbit (Psilorhynchidae) on karppikaloihin kuuluva heimo. Heimon lajeja tavataan makeista vesistä Etelä-Aasiasta.


title: Koskibarbit

text: Varhaisimmat koskibarbien heimoon kuuluvien lajien fossiilit on ajoitettu eoseenikaudelle. Heimoon kuuluu 2 sukua ja lähteestä riippuen 6–18 lajia. Laejja ovat muun muassa koskibarbi ("Psilorhynchus homaloptera"), kirjokoskibarbi ("P. gracilis"), marmorikoskibarbi ("P. balitora") ja nuolikoskibarbi ("P. sucatio"). Koskibarbit ovat pieniä sukkulamaisia kaloja ja suurimmat lajit saavuttava korkeintaan noin 8 cm pituuden. Suu on pieni ja leukojen reunat ovat terävät. Heimon lajien pyrstöevä on selkeästi haarautunut. Kuonossa ei ole viiksisäikeitä. Kylkiviiva on täydellinen ja uimarakko surkastunut.


title: Koskibarbit

text: Koskibarbilajien levinneisyys ulottuu Intiasta Nepaliin ja Myanmariin. Koskibarbien elinympäristöä ovat vuoristossa sijaitsevat nopeasti virtaavat purot ja joet.


title: Kurpitsalyhty

text: Kurpitsalyhty () on ontoksi koverretusta kurpitsasta valmistettu lyhty, jollaisia käytetään tyypillisesti halloweenina. Kurpitsan kylkeen on kaiverrettu useimmiten silmät ja suu, joiden läpi sisään asetettu kynttilä tai muu valonlähde loistaa. Näin syntyy vaikutelma irvistävistä kasvoista. Kurpitsalyhtyä käytetään koristeena ja se on halloweenin tärkein tunnus. Kurpitsalyhtyjä voidaan käyttää myös samhainin aikaan.


title: Kurpitsalyhty

text: Kurpitsalyhdyn ei tarvitse välttämättä olla kurpitsaan kaiverrettu koriste, sillä kaupoissa myydään halloweenin aikaan muun muassa savesta valmistettuja kurpitsalyhtyjä.


title: Native Command Queuing

text: Native Command Queuing (NCQ) on SATA-standardin laajennus joka mahdollistaa kiintolevyaseman sisäisen optimoinnin sen suhteen missä järjestyksessä vastaanotetut luku- ja kirjoituskomennot käsitellään. Tällöin on mahdollista vähentää kiintolevyn lukupään tarpeetonta liikettä jolloin sen suorituskyky tehostuu yhtäaikaisten luku- ja kirjoituskomentojen käsittelyssä. Teoriassa se myös vähentää kiintolevyaseman kulumista tarpeettomien liikkeiden jäädessä vähemmälle.


title: Native Command Queuing

text: Myös uudemmissa flash-muisteihin perustuvissa SSD-kiintolevyissä hyödynnetään NCQ-tekniikkaa. Niissä NCQ huolehtii siitä että kiintolevyllä on tehtäviä suoritettavanaan silloinkin kun isäntäjärjestelmä on varattuna.


title: Native Command Queuing

text: NCQ edellyttää että sekä kiintolevy että järjestelmä tukee sitä.


title: Kainuun pelastuslaitos

text: Kainuun pelastuslaitos on Kainuun pelastustoimesta huolehtiva aluepelastuslaitos. Kainuun pelastuslaitos on itsenäinen toimiala Kajaanin kaupungin kirjanpidossa ja sen henkilöstö on Kajaanin kaupungin palveluksessa, myös Kainuun maakuntahallintokokeilun 2005–2012 aikana. Kaikkiaan Kainuun pelastuslaitos työllistää noin 60 päätoimista henkilöä. Kainuussa on neljä sopimuspalokuntaa: Kuhmon vapaaehtoinen palokunta, Vuolijoen vapaaehtoinen palokunta, Terrafamen kaivoksen tehdaspalokunta sekä Kainuun Prikaatin sotilaspalokunta.


title: Kainuun pelastuslaitos

text: Kainuussa on 12 paloasemaa, joista 9:ssä on päätoimista henkilöstöä. Kajaanin paloasemalla on ympärivuorokautinen 60 sekunnin lähtövalmius. Juntusrannassa, Näljängässä sekä Vuolijoella ei ole päätoimista henkilöstöä.


title: Kainuun pelastuslaitos

text: Kainuun pelastuslaitoksen paloasemat:


title: Juuso Vainio

text: Juuso Petteri Vainio (s. 6. syyskuuta 1994 Hämeenlinna) on suomalainen jääkiekkopuolustaja, joka edustaa SM-liigajoukkue JYPiä. Hän laukoo oikealta.


title: Juuso Vainio

text: Vainio on HPK:n kasvatti ja edustanut joukkuetta koko junioriuransa ajan. Hän voitti A-nuorten SM-pronssia vuonna 2012 sekä A-nuorten SM-kultaa keväällä 2013 ja oli joukkueen kantavia voimia molemmat kaudet. Hän on myös voittanut B-nuorten SM-hopeaa vuonna 2010.


title: Juuso Vainio

text: Kaudella 2012–2013 Vainio teki SM-liigadebyyttinsä. Hän pelasi 16 minuuttia ja 58 sekuntia ensimmäisessä liigaottelussaan 6. lokakuuta 2012 kotona Kärppiä vastaan, ja hänet merkittiin kokoonpanossa HPK:n kakkospakkipariin kokeneen, SM-liigan vanhimman pelaajan Marko Tuulolan viereen.


title: Juuso Vainio

text: Kaudeksi 2016–17 Vainio siirtyi kaksivuotisella sopimuksella JYPiin.


title: Juuso Vainio

text:
Vainio putosi viimeisenä puolustajana Suomen joukkueesta alle 18-vuotiaiden MM-kilpailuissa vuonna 2012. Yhteensä hän on pelannut 55 nuorten maaottelua.
lisäksi Vainiolla on pelattuna World Hockey Challange turnaus Kanadassa vuonna 2010 sekä nuorten olympialaiset vuonna 2011 Liberechissä Tšekissä. Vuodenvaihteessa 2012–2013 Vainio pelasi alle 20-vuotiaiden MM-kisat Venäjän Ufassa (6ottelua. 0+2 )tehoin. Vuoden vaihteessa 2013–2014 Vainio pelasi toiset U-20 MM-kisansa Ruotsin Malmössa (7ottelua. 0+1) tehoin.


title: Juuso Vainio

text: Suomen A-maajoukkueessa Vainio on pelannut kuusiottelua ilman tehopisteitä. Hän teki A-maajoukkuedebyyttinsä Euro Hockey Challengessa 5. huhtikuuta 2018 Turun Marli Areenalla Valko-Venäjää vastaan. Hänen MM-leirityksensä päättyi kuitenkin loukkaantumiseen kahden viikon jälkeen.


title: Juuso Vainio

text: Vainion isä Harri Vainio on menestynyt hyvin maahockeyssa, jossa hän edusti monen vuoden ajan Hämeenlinnalaista HT-85 -seuraa sekä useamman vuoden Suomen maajoukkuetta. Suomen mestaruuksia hänellä on lajista ennätykselliset 17, ja vuoden pelaajana hänet palkittiin vuonna 1997. Hänet tunnettiin kovista laukauksista ja aggressiivisesta pelitavasta. Myös Juuso Vainio edusti HT-85:tä ja pelasi nuorempana kansainvälisiä otteluita. Vainion veli Joona Vainio (s. 8 lokakuuta 1997 Hämeenlinna) on lupaava hyökkääjä joka edustaa Hämeenlinnan Pallokerho A-Nuorten joukkuetta.


title: A Thousand Words

text: A Thousand Words on vuonna 2012 julkaistu draamakomedia. Elokuvan pääosaa esittää Eddie Murphy. Elokuvan on ohjannut Brian Robbins.


title: Toika

text: Toika Oy on suomalainen kangaspuiden ja kudontavälineiden valmistaja. Toika on vuonna 1898 perustettu perheyritys.


title: Toika

text: Yritys sijaitsee Suomessa Akaan kaupungissa. Yhdessä sisaryrityksensä kanssa yritys työllistää 15 henkilöä.Merkittävä osa yrityksen myynnistä tulee ulkomaanviennistä.


title: Toika

text: Koivupuiset tuotteet valmistetaan alusta alkaen, itse sahatusta suomalaisesta tyvitukista. Myös koivukalusteita tehdään sopimusvalmistuksena.


title: Toika

text: Kudontavälineiden valmistuksen lisäksi Toika tuo maahan neulonta- ja virkkauslankoja.


title: Toika

text: Toika on ollut saman suvun omistuksessa koko historiansa ajan. Yrityksen perusti Gustaf Pihlgren vuonna 1898 Kauhavalle. Ensimmäiset tuotteet olivat koneellisesti valmistetut kudontakaiteet.


title: Toika

text: Vuonna 1920 yritys muutti Toijalaan lähemmäksi asiakkaitaan. Tuotevalikoima lisääntyi kattamaan tärkeimmät kudontavälineet. Toisen maailmansodan jälkeen aloitettiin myös kangaspuiden valmistus.


title: Toika

text: 1960-luvulla aloitettiin vienti ulkomaille, mm. Yhdysvaltoihin. 1970-luvulla kangaspuutuotanto laajeni ja mallisto kehittyi. 1970-luvulla myös järjestettiin ulkolaisille kutojille suunnattuja kudontakursseja. Loimien lomassa -lehti alkoi ilmestyä vuonna 1977.


title: Toika

text: 1980-luvulla kehitettiin tietokoneohjatut kangaspuut ja paineilmatoimiset kangaspuut. Seuraavalla vuosikymmenellä syntyivät uusiin tarpeisiin salonkikangaspuut ja valikoimaan lisättiin käsityölangat. Toika toimii nykyään myös lankojen maahantuojana.


title: Yrjöjen aikakauden arkkitehtuuri

text: Yrjöjen aikakauden arkkitehtuuri on englantia puhuvissa maissa käytetty nimitys arkkitehtuurityyleille, joita käytettiin noin 1720–1840. Ajanjakso sopii suurin piirtein kauteen, jota kutsutaan Yrjöjen aikakaudeksi.


title: Yrjöjen aikakauden arkkitehtuuri

text: Englantilaista arkkitehtuuria oli noin 1600-luvun puolivälistä hallinnut Christopher Wrenin ja tämän seuraajien ylellinen ja monumentaalinen barokkiarkkitehtuuri. Hannover-suvun valtakauden ensimmäisten vuosikymmenien aikana Whig-aristokraatit alkoivat pitää tyyliä kuitenkin epäilyttävänä. He vaikuttivatkin vahvasti sekä Englannin politiikassa että taiteissa, ja sen takia 1700-luvun alussa arkkitehdit alkoivat uudistaa arkkitehtuuria Andrea Palladion antiikista mallia ottaneen palladiolaisen arkkitehtuurin mukaan. Yrjöjen ajan toinen merkittävä tyyli oli uusklassinen arkkitehtuuri, joka alkoi vaikuttaa 1700-luvun puolivälissä. Vuosisadan lopulla yrjöjen arkkitehtuurissa alkoi vaikuttaa muitakin tyylejä, joista merkittävimpiä oli uusgotiikka.


title: Yrjöjen aikakauden arkkitehtuuri

text: Yrjöjen aikakauden arkkitehtuuri näkyy selvästi englantilaisessa kaupunkisuunnittelussa. Taloilla oli nyt sekä julkinen että yksityinen merkitys, ja hyviä esimerkkejä ajan kaupunkisuunnittelusta on edelleen nähtävissä esimerkiksi Bathissä ja Lontoon Bloomsburyssä. 1720-luvulla todettiin, että yksittäisten talojen piti noudattaa kaupunkisuunnittelun periaatteita. Tämä näkyy esimerkiksi Bathin Queen Squaren pohjoisaukiolla, johon John Wood suunnitteli seitsemän taloa, jotka muodostavat palatsimaisen kokonaisuuden. Englannista tyyli levisi erityisesti myös Yhdysvaltain siirtokuntiin, jossa rikkaat maanomistajat ja kauppiaat halusivat osoittaa tyylinsä ja rikkautensa asuintaloissaan.


title: Yrjöjen aikakauden arkkitehtuuri

text: Yrjöjen aikakaudella myös sisustussuunnittelu seurasi ajan tyyliä. Josiah Wedgwood ja Josiah Spode vaikuttivat keramiikkaan, ja huonekalusuunnittelussa kehittyi useita erilaisia linjauksia. Huonekalusuunnittelun tunnettuja nimiä olivat Thomas Chippendale, George Hepplewhite ja Thomas Sheraton. Lisäksi tapetti alkoi syrjäyttää puupaneelin.


title: Juhana Kainulainen

text: Juhana Kainulainen (21. syyskuuta 1788 Kesälahti, Hummovaara – 9. toukokuuta 1847 Kesälahti, Villala) oli runonlaulaja ja tietäjä.


title: Juhana Kainulainen

text: Kainulaisen vanhemmat olivat talollinen Lauri Kainulainen ja Maria Hirvonen, isä oli ollut tunnettu tietäjä ja metsälukujen lukija. Elias Lönnrot tapasi Kainulaisen Kesälahden Hummovaarassa runonkeruumatkansa ensimmäisenä runonlaulajana kesäkuussa 1828. Viikon aikana hän sai Kainulaiselta talteen yhteensä 57 runoa ja loitsua. Kalevalaan liittyviä niistä oli kuitenkin vain muutama. Myös Kainulaisen veljeltä, joka toimi seppänä, Lönnrot keräsi joitakin runoja.


title: Juhana Kainulainen

text: Kainulaisen puoliso vuodesta 1828 oli Pekka Makkosen leski Vappu Ketolainen (k. 1848).


title: Lundilaisuus

text: Lundilaisuudeksi kutsutaan Lundin yliopiston piirissä syntynyttä luterilaista teologista koulukuntaa, jonka merkittävimpiä edustajia olivat Anders Nygren, Gustaf Aulén ja Ragnar Bring. Lundilaisuus on vaikuttanut voimakkaasti Luther-tutkimuksen parissa. Lundilaisuus tunnetaan erityisesti sen kehittämästä niin sanotusta perusmotiivitutkimuksesta.


title: Lundilaisuus

text: Suomessa lundilaista koulukuntaa ovat eri tavoin edustaneet muun muassa Lennart Pinomaa, Erkki Niinivaara ja erityisesti Lauri Haikola. Lundilaisen teologian lähestymistapaa ovat Suomessa kritisoineet muun muassa Uuras Saarnivaara, Eino Sormunen ja Osmo Tiililä.


title: Uimahypyt kesäolympialaisissa 2008 – naisten 10 metrin kerroshypyt

text: Naisten 10 metrin kerroshyppykilpailu käytiin 20. – 21. elokuuta Pekingin kansallisessa vesiurheilukeskuksessa. Kilpailijoita oli yhteensä 29.


text:
Karsinnoissa kilpailijat hyppäsivät viisi hyppyä ja 18 parasta pääsi välierään.
Kilpailijat hyppäsivät viisi hyppyä ja 12 parasta pääsi loppukilpailuun.
Kilpailijat hyppäsivät kukin viisi hyppyä.


title: Minar-e-Pakistan

text: Minar-e-Pakistan () on 62 metriä korkea monumentaalinen minareetti, joka sijaitsee Pakistanin toiseksi suurimmassa kaupungissa, Lahoressa. Minar-e-Pakistan on rakennettu samalle paikalle, jossa vaadittiin Pakistanin itsenäisyyttä ensimmäistä kertaa virallisesti. 7 vuotta myöhemmin Pakistan oli saanut itsenäisyytensä.


title: Minar-e-Pakistan

text: Monumentin ympärille on rakennettu puisto, joka tunnetaan nykyisin nimellä Iqbal-puisto ja tunnettiin aiemmin nimellä Minto-puisto. Puistossa on tekojärvi ja useita marmorisia suihkulähteitä.


title: Minar-e-Pakistan

text: Minar-e-Pakistanin on suunnitellut arkkitehti Naseer-ud-din Murat Khan ja monumentti on valmistettu marmorista.


title: Savonlinnan musiikkiopisto

text: Savonlinnan musiikkiopisto on Savonlinnassa sijaitseva taiteen perusopetusta musiikki-, tanssi- ja teatteritaiteessa antava yksityinen oppilaitos. Oppilaitos on perustettu vuonna 1957 ja sitä ylläpitää Savonlinnan musiikkiopiston kannatusyhdistys ry. Savonlinnan musiikkiopisto antaa opetusta Sotilaspojankadulla Savonlinnan keskustassa sijaitsevan päätoimipaikan lisäksi, myös sivutoimipaikoissa Kerimäellä, Punkaharjulla ja Sulkavalla, sekä päiväkodeissa ja kouluissa.


title: Luettelo vaalikauden 1999–2003 kansanedustajista

text: Tämä on luettelo vaalikauden 1999-2003 kansanedustajista. Eduskuntavaaleissa 1999 valittu eduskunta toimi maaliskuusta 1999 maaliskuuhun 2003. .


title: Mighty Morphin Power Rangers (2. tuotantokausi)

text: Mighty Morphin Power Rangersin 2. tuotantokautta alettiin esittää Yhdysvalloissa 21. heinäkuuta 1994 Fox Kids -kanavalla. Sarjassa seurattiin kuutta teiniä, joille viisas ja hyväntahtoinen tietäjä Zordon oli aiemmin antanut kyvyn muuttua Power Rangereiksi. Näiden teinien tehtävänä oli estää Lord Zeddiä ja Rita Repulsaa valloittamasta maailmaa. Sarjan loivat Haim Saban ja Shuki Levy. Toisella tuotantokaudella käytettiin kuvamateriaalia japanilaisesta Super Sentai -sarjasta Gosei Sentai Dairanger. Viiden päärangerin käyttämät asut ja eräät rangereiden kohtaamat viholliset oli kuitenkin yhä otettu Dairangerin edeltäjästä Kyōryū Sentai Zyurangerista. Päärooleissa jatkoivat ensimmäiseltä kaudelta tutut Amy Jo Johnson, David Yost, Walter Jones, Thuy Trang, Jason David Frank, Austin St. John, Jason Narvy ja Paul Schrier. Myöhemmin Jones, Trang ja St. John jättivät sarjan ja heidän paikkansa rangereina otti Johnny Yong Boschin, Karan Ashleyn ja Steve Cardenasin esittämät hahmot. Kausi sisältää yhteensä 52 jaksoa, joista viimeinen esitettiin Yhdysvalloissa 20. toukokuuta 1995. Suomessa sarjaa esitettiin PTV-kanavalla.


text: Toinen tuotantokausi jatkui suoraan siitä, mihin ensimmäisen tuotantokauden lopussa jäätiin. Rangerit taistelivat pahaa Rita Repulsaa ja hänen loputtomalta tuntuvia hirviöitään vastaan. Toisen tuotantokauden alussa esiteltiin uusi päävihollinen, Lord Zedd, joka tuli Kuuhun saatuaan tarpeekseen Ritan epäonnistumisista. Hän riisti Ritan voimat, kutisti hänet pieneksi ja heitti avaruuteen säiliössä. Myöhemmin Rita kuitenkin palasi ja onnistui huijaamaan Zeddin naimisiin kanssaan. Siitä lähtien kaksikko taisteli yhdessä Power Rangereita vastaan. Tommy (Frank) menetti voimansa lopullisesti vihreänä rangerina, mutta palasi vähän sen jälkeen takaisin uutena valkoisena rangerina ja uutena johtajana. Jason (St. John), Trini (Trang) ja Zack (Jones) valittiin osallistumaan Sveitsissä järjestettävään maailmanrauhankokoukseen ja heidän voimansa siirrettiin kolmelle uudelle teinille. Heidän paikkansa rangereina ottivat Rocky DeSantos (Cardenas), Aisha Campbell (Ashley) ja Adam Park (Bosch). Toisella tuotantokaudella Bulk ja Skull (Schrier ja Narvy) yrittivät selvittää Power Rangereiden salaiset henkilöllisyydet mitä eriskummallisimmin keinoin.


text: Kausi on julkaistu Saksassa DVD:llä 28. syyskuuta 2007. Saksalaisilta levyiltä kaikki 52 jaksoa löytyvät kuudelta eri DVD-levyltä.


text: Luettelo Mighty Morphin Power Rangersin toisen tuotantokauden jaksoista.


title: Mika Suoraniemi

text: Mika Suoraniemi (s. 3. maaliskuuta 1980 Turku) on suomalainen entinen jääkiekkoilija, pelipaikaltaan vasen laitahyökkääjä. Hän pelasi Turun Palloseuran SM-liigajoukkueessa urallaan yhteensä 146 runkosarjaottelua tehopistein 12+9=21 ja keräten 22 jäähyminuuttia sekä 27 playoff-ottelua tehden yhden syöttöpisteen ja keräten neljä jäähyminuuttia. Suoraniemi pelasi urallaan Suomen lisäksi myös Ranskassa, Tanskassa, Norjassa, Pohjois-Amerikassa ja Italiassa. Tällä hetkellä hän toimii TPS Juniorijääkiekko ry:n valmennuspäällikkönä.


title: Mika Suoraniemi

text: Suoraniemi on Turun Palloseuran kasvatti. Hän voitti joukkueessa C-nuorten SM-hopeaa vuonna 1996, B-nuorten Suomenmestaruuden vuonna 1997 ja SM-hopeaa vuonna 1998 sekä A-nuorten Suomenmestaruuden vuonna 1998 ja SM-pronssia vuonna 1999. Kaudella 1998–1999 Suoraniemi voitti TPS:n A-nuorten sisäisen pistepörssin tehoilla 16+24=40, joilla hän jakoi A-nuorten SM-liigan pistepörssin kolmannen sijan Jokereiden Henri Ekholmin ja Bluesin Karo Koivusen kanssa.


title: Mika Suoraniemi

text: Kaudeksi 1999–2000 Suoraniemi siirtyi I-divisioonajoukkue TuToon, jossa hän pelasi ensimmäiset miesten pelinsä. Suoraniemen tulokaskausi I-divisioonassa toi 42 runkosarja- ja neljässä playoff-ottelussa tehot 13+14=27, joilla hän oli joukkueen kolmanneksi paras maalintekijä ja neljänneksi paras pistemies. Kaudella 2000–2001 I-divisioonan korvasi Mestis. Suoraniemi voitti hopeaa keväällä 2001.


title: Mika Suoraniemi

text: Suoraniemi siirtyi kaudeksi 2001–2002 TPS:n SM-liigajoukkueeseen, jossa tulokaskausi toi 38 runkosarjaottelussa tehot 3+3=6 ja seitsemässä playoff-ottelussa yhden syöttöpisteen. Hän teki liigadebyyttinsä 11. lokakuuta 2001 vieraissa Tampereen Ilvestä vastaan. Suoraniemen liigauran avausmaali syntyi 25. lokakuuta 2001 vieraissa Espoo Bluesia vastaan. Hänet palkittiin ottelun "Ilta-Sanomien" yhden tähden tähtipelaajana. Suoraniemi pelasi kauden aikana myös kuusi ottelua lainalla TuTossa. Kausi 2002–2003 oli hänelle ensimmäinen kokonainen SM-liigassa ja se toi Suoraniemelle liigan yhden kauden piste-ennätyksen, kun 55 runkosarjaottelussa syntyi tehot 7+2=9. Kauden 2003–2004 päätteeksi hän voitti SM-hopeaa.


title: Mika Suoraniemi

text: Heinäkuussa 2004 Suoraniemi teki vuoden mittaisen sopimuksen Mestis-joukkue Vaasan Sportin kanssa. Hän oli kaudella 2004–2005 tehoilla 12+16=28 joukkueen toiseksi paras maalintekijä Vesa Myllyahon ja Aniket Dhadphalen kanssa sekä Sportin kolmanneksi paras pistemies. Suoraniemi voitti Mestis-hopeaa keväällä 2005 ja teki samana keväänä vuoden mittaisen jatkosopimuksen joukkueen kanssa. Myös kausi 2005–2006 päättyi Mestis-hopeaan.


title: Mika Suoraniemi

text: Kaudeksi 2006–2007 Suoraniemi siirtyi Ranskan Ligue Magnusissa pelaavaan Étoile noire de Strasbourgiin, jonka paras pistemies ja syöttäjä hän oli tehoilla 11+19=30. Kaudeksi 2007–2008 Suoraniemi jatkoi Strasbourgista Tanskan Metal Ligaenin Herlev Hornetsiin. Hän oli ensimmäisellä kaudellaan joukkueen paras maalintekijä ja jakoi sisäisen pistepörssin voiton Nichlas Hardtin kanssa tehoilla 15+19=34. Myös kaudella 2008–2009 Suoraniemi voitti Herlevin sisäisen maalipörssin ja jakoi sisäisen pistepörssin voiton Johan Älgekransin kanssa tehoilla 13+18=31. Tästä huolimatta joukkueen varakapteenina toiminut Suoraniemi siirtyi kesken kauden, helmikuussa 2009 norjalaisen Stavanger Oilersin riveihin. Kaudella 2009–2010 hän oli tehoilla 17+19=36 joukkueen toiseksi paras pistemies Martin Strandfeldtin jälkeen. Suoraniemi voitti Norjan-mestaruuden keväällä 2010.


title: Mika Suoraniemi

text: Elokuussa 2010 Suoraniemi teki sopimuksen ECHL-joukkue Bakersfield Condorsin kanssa. Hän toimi joukkueen kapteenina ja pelasi 21 ottelua, kunnes siirtyi joulukuussa Italian toiseksi korkeimmalla sarjatasolla Serie A2:ssa pelaavaan HC Neumarkt/Egnaan. Helmikuussa 2011 Suoraniemi siirtyi sarjatasoa ylemmäs Serie A:han ja HC Fassan riveihin. Toukokuussa 2011 hän päätti pelaajauransa lopettamisesta.


title: Mika Suoraniemi

text: Kaudesta 2011–2012 Suoraniemi on toiminut eri tehtävissä TPS Juniorijääkiekko ry:ssä. Hän toimi vuodet 2011–2014 TPS:n B-nuorten vastuuvalmentajana. Kaudesta 2014–2015 Suoraniemi on toiminut TPS Juniorijääkiekko ry:n valmennuspäällikkönä. 11. helmikuuta 2012 hän vahvisti II-divisioonajoukkue Kuusamon Pallo-Karhuja ottelussa Sotkamon Kiekkoa vastaan. Ottelussa PaKaa vahvisti myös muita entisiä TPS-pelaajia; Kalle Sahlstedt, Tony Virta, Mikko Eloranta, Jani Kiviharju sekä aiemmin kauden 2011–2012 aikana joukkueen sopimuspelaajiin kuulunut ja pelaajavalmentajana toiminut Marko Kiprusoff. Vastaavanlainen II-divisioonaottelu, jossa oli mukana ex-TPS-pelaajia, järjestettiin PaKassa myös vuotta aiemmin.


title: Mika Suoraniemi

text: Suoraniemi pelasi yhteensä 33 ikäkausimaaottelua.


title: Mika Suoraniemi

text: Suoraniemen isä Seppo ja setä Kari ovat pelanneet jääkiekkoa miesten arvokisoissa asti. Hänen serkkunsa Niko pelaa Ranskan toiseksi korkeimmalla sarjatasolla FFHG Division 1:n Drakkars de Caenissa.


title: Carl Goßler

text: Carl Heinrich Goßler (17. huhtikuuta 1885 Hampuri – 9. syyskuuta 1914 Ranska) oli saksalainen soutaja ja olympiavoittaja. Hänen seuransa oli hampurilainen Germania Ruder Club.


title: Carl Goßler

text: Goßler osallistui 15-vuotiaana Pariisin olympialaisissa 1900 perämiehellisiin nelikoihin, joista Germania Ruderer Clubin joukkue sai kultaa. Samassa veneessä olivat myös Carlin veljet Gustav ja Oskar. Carl kuoli ensimmäisen maailmansodan aikaan Ranskassa 29 vuoden ikäisenä.


title: Gustav Goßler

text: Gustav-Ludwig Goßler (4. huhtikuuta 1879 Hampuri – 4. huhtikuuta 1940) oli saksalainen soutaja ja olympiavoittaja. Hänen seuransa oli hampurilainen Germania Ruder Club.


title: Gustav Goßler

text: Goßler kuului Germania Ruderer Clubin joukkueeseen, joka voitti perämiehellisten nelikkojen kultaa Pariisin olympialaisissa 1900. Joukkueessa olivat myös Gustavin veljet Carl ja Oskar. Gustav sousi olympialaisissa nelikkokilpailun lisäksi perämiehellisissä kahdeksikoissa, joissa hän sijoittui neljänneksi.


title: Oskar Goßler

text: Oskar Goßler (26. kesäkuuta 1875 Hampuri – 15. helmikuuta 1953) oli saksalainen soutaja ja olympiavoittaja. Hänen seuransa oli hampurilainen Germania Ruder Club.


title: Oskar Goßler

text: Goßler osallistui Pariisin olympialaisissa 1900 kahteen lajiin. Hän sousi seuransa neljänneksi sijoittuneessa perämiehellisten kahdeksikkojen joukkueessa ja oli voittamassa kultaa perämiehellisissä nelikoissa. Oskarin lisäksi jälkimmäisessä joukkueessa olivat myös hänen veljensä Carl ja Gustav.


title: Frederik Nielsen

text: Frederik Nielsen (s. 27. elokuuta 1983 Lyngby) on tanskalainen tennispelaaja. Parhaimmillaan hän on ollut kaksinpelissä ATP-listan sijalla 190 elokuussa 2012 ja nelinpelissä sijalla 22 syyskuussa 2012. Hän on voittanut urallaan yhden ATP-turnauksen nelinpelissä.


title: Frederik Nielsen

text: Nielsen voitti nelinpelimestaruuden Wimbledonissa 2012 yhdessä Jonathan Marrayn kanssa.


title: Frederik Nielsen

text: Nielsenin isoisä oli kaksinkertainen Wimbledonin voittaja Kurt Nielsen.


title: Matt Dalton

text: Matt Dalton (s. 4. heinäkuuta 1986 Clinton, Ontario, Kanada) on eteläkorealais-kanadalainen jääkiekkomaalivahti.


title: Matt Dalton

text: Dalton pelasi ennen ammattilaisuraansa juniorisarja NAHL:n Bozeman Icedogsissa (2005–2006), juniorisarja USHL:n Des Moines Buccaneersissa (2006–2007) ja yliopistosarja CHA:n Bemidji State Beaversissä (2007–2009). Vuonna 2006 hänet palkittiin NAHL:n arvokkaimpana pelaajana ja nimettiin sen ensimmäiseen sekä tulokkaiden tähdistökentälliseen. Hänellä oli kaudella 2005–2006 sarjan paras torjuntaprosentti (94,0) sekä päästettyjen maalien keskiarvo (1,63). Vuonna 2009 Dalton oli johdattamassa joukkuettaan CHA:n mestaruuteen sekä NCAA:n Frozen Four -lopputurnaukseen. Hänet nimettiin tuona vuonna CHA:n toiseen tähdistökentälliseen.


title: Matt Dalton

text: Dalton ei saanut , vaan teki keväällä 2009 vapaana pelaajana sopimuksen Boston Bruinsin kanssa. Hän pelasi kaksi kautta AHL:n Providence Bruinsissa sekä ECHL:n Reading Royalsissa saamatta näytönpaikkaa NHL:ssä. Vuonna 2011 hän siirtyi venäläiseen KHL-seura Vitjaz Tšehoviin. Hän pelasi kaudella 2011–2012 34 runkosarjaottelua, kuusi enemmän kuin joukkueensa toinen maalivahti Danila Alistratov. Daltonin torjuntaprosentti oli 90,9 ja päästettyjen maalien keskiarvo 3,49. Kausiksi 2012–2013 ja 2013–2014 Dalton siirtyi samassa liigassa pelaavaan Neftehimik Nižnekamskiin. Hän pelasi ensimmäisellä kaudellaan seurassa 38 ottelua (torjuntaprosentti 92,3 ja päästettyjen maalien keskiarvo 2.36) ja viimeisellä kaudellaan 19 peliä (vastaavat lukemat 91,10 ja 2,92). Kaudesta 2014–2015 alkaen Dalton on edustanut Aasian ALIH-liigassa pelaavaa Anyang Hallaa. Hänet on valittu sarjan parhaaksi maalivahdiksi kolme kertaa.


title: Matt Dalton

text: Dalton sai Etelä-Korean kansalaisuuden vuonna 2016. Hän edusti maata muun muassa Pyeongchangin olympialaisissa ja pelasi jokaisessa joukkueen neljässä ottelussa.


title: Jonathan Marray

text: Jonathan Marray (s. 10. maaliskuuta 1981 Liverpool) on englantilainen tennispelaaja. Nykyään lähinnä vain nelinpeliä pelaava Marray on ollut parhaimmillaan kaksinpelissä ATP-listan sijalla 215 huhtikuussa 2005 ja nelinpelissä sijalla 21 heinäkuussa 2012. Hän on voittanut urallaan yhden ATP-turnauksen nelinpelissä.


title: Jonathan Marray

text: Marray voitti nelinpelimestaruuden Wimbledonissa 2012 yhdessä Frederik Nielsenin kanssa.


title: Gislaved

text: Gislaved on samannimisen Gislavedin kunnan keskustaajama. Se sijaitsee Jönköpingin läänissä ja Smålandin historiallisessa maakunnassa Etelä-Ruotsissa. Vuoden 2010 lopussa taajamassa oli 10 037 asukasta.


title: Gislaved

text: Gislaved oli 1970-luvun alun kuntauudistukseen asti kauppala.


title: Fanny Sundström

text: Fanny Sundström (1883, Sund, Ahvenanmaa – 1944) oli ahvenanmaalainen poliitikko, naisten aseman puolestapuhuja sekä opettaja. Hän myös oli myös mukana marttaliiton toiminnassa sen alkuajoista alkaen. Vuonna 1922 Sundström oli ainoa nainen, joka valittiin ensimmäisille Ahvenanmaan maakuntapäiville. Vuonna 1929 hänet valittiin myös kunnanvaltuustoon. Sundström oli polittisesti aktiivinen kuolemaansa asti.


title: Sotilastulkki

text: Sotilastulkki on sotilas, joka tulkkaa tai kääntää kielestä toiseen. Sotilastulkki palvelee sotilaallisessa organisaatiossa ja käyttää sotilasarvoa, univormua ja kantaa avoimesti asetta. Sotilastulkin ensisijainen tehtävä on edesauttaa sotilaallisia operaatioita tulkkaamalla ja kääntämällä, mutta sotilastulkeille voidaan määrätä myös muita tehtäviä, kuten esimerkiksi tiedon hankinta tai muiden sotilaiden koulutus. Sotilaallisissa organisaatioissa palvelee tulkkeja ja kääntäjiä myös siviilin asemassa, mutta heitä ei katsota sotilastulkeiksi.


title: Sotilastulkki

text: Suomessa ei järjestetä sotilaille erikseen tulkki- tai kääntäjäkoulutusta. Puolustusvoimien palkatun henkilöstön kielikoulutuksesta ja Puolustusvoimien tarvitsemista kielipalveluista vastaa Maanpuolustuskorkeakoulun kielikeskus. Vieraita kieliä sujuvasti osaavat ammattisotilaat tai reserviläiset voivat palvelustehtäviinsä liittyen joutua tulkkaamaan tai kääntämään kielestä toiseen, jolloin heidän voidaan katsoa tilapäisesti toimivan sotilastulkin tehtävässä. Puolustusvoimissa ei kuitenkaan palvele henkilöitä sotilastulkin tehtävässä.


title: Sotilastulkki

text: Toisessa maailmansodassa sotilastulkkeja palveli Suomessa runsaasti. Tulkkien tärkein tehtävä oli avustaa sotavankien kuulustelussa. Tulkkeja palveli sotavankileirien lisäksi myös rintamalla, sillä sotavankien kuulustelut tuli aloittaa jo kiinniottotilanteessa. Yleisin tulkattava kieli oli venäjä, mutta myös saksan tulkkeja tarvittiin erityisesti Pohjois-Suomessa yhteistoimintaan saksalaisten joukkojen kanssa vuodem 1941 kesästä aina vuoden 1944 syksyyn saakka.


title: Sotilastulkki

text: Sotavankien kuulusteluissa sotilastulkin tehtävissä palveli mm. rintamalla venäjänkielentaitoisia rivimiehiä ja esikunnissa tiedustelu-upseereita. Joskus kuulustelijana toimi venäjänkielentaitoinen henkilö itse, eikä sotilastulkkia erikseen käytetty. Sotavankileireillä ja sotasairaaloissa sotavankien kuulustelujen tulkkeina toimi myös mm. suomenkielentaitoisia sotavankeja ja venäjänkielentaitoisia lottia, mutta nämä eivät olleet sotilastulkkeja.


title: Sotilastulkki

text: Suomalaisissa rauhanturva- ja kriinsinhallintajoukoissa palvelee yleensä sotilastulkki tai -tulkkeja. Rauhanturva- tai kriisinhallintajoukon sotilastulkki on Suomesta rekrytoitu Suomen kansalainen. Joukon mukana operaatioalueella palvelee myös operaatioalueelta rekrytoituja ns. paikallistulkkeja. Paikallistulkit eivät kuulu kriisinhallintajoukkoon eikä heillä ole sotilasarvoa, vaikka joissain tilanteissa myös siviilinä palvelevan tulkin on perusteltua käyttää sotilasasua tai -varusteita, esimerkiksi suojaliiviä ja -kypärää.


title: Philadelphian taidemuseo

text: Philadelphian taidemuseo on Yhdysvaltain suurimpia taidemuseoita. Sen päärakennus sijaitsee Benjamin Franklin Parkwayn varrella Philadelphiassa, mutta siihen kuuluu lisäksi Rodin-museo ja Perelman Building.


title: Philadelphian taidemuseo

text: Philadelphian taidemuseo sai alkunsa Philadelphian maailmannäyttelystä vuonna 1876. Se sijaitsi alkujaan Memorial Hallissa, joka oli rakennettu maailmannäyttelyn taidenäyttelyä varten. Ensimmäisten vuosikymmenten aikana pääosa museon esineistä oli teollisuustuotteita, mutta jonkin verran oli myös koriste- ja taide-esineitä, kuten eurooppalaista keramiikkaa.


title: Philadelphian taidemuseo

text: Museo julkaisi 1900-luvun alussa ensimmäisen kokoelmaoppaansa ja käynnisti koulutusohjelman. Pian alkoi myös uuden päärakennuksen suunnittelu. Uuden päärakennuksen suunnitteli arkkitehti Julian Abele, joka otti mallia antiikin kreikkalaisista temppeleistä. Museo avattiin vuonna 1928. Museo teki seuraavana vuonna uuden kävijäennätyksensä, kun siellä vieraili yli miljoona ihmistä. J. Stogdell Stokes oli museon johtajana, kun Yhdysvaltoihin iski 1930-luvun lama. Stokesin taidokkaan markkinoinnin ansiosta museo selvisi lamasta kuitenkin hyvin.


title: Philadelphian taidemuseo

text: Museon kokoelmat kasvoivat merkittävästi 1940-luvulla, sillä se sai huomattavasti lahjoituksia, kuten John D. McIlhennyn ja George Grey Barnardin kokoelman. Seuraavalla vuosikymmenellä museon kokoelmat kasvoivat entisestään, ja museo sai vuonna 1956 ruhtinatar Grace Kellyn hääpuvun.


title: Philadelphian taidemuseo

text: Rakennuksen ja kokoelman entisöinti olivat 1960-luvulla museon teemoja. Samalla kokoelmat kasvoivat muun muassa 71:llä muotoilija Elsa Schiaparellin luomuksella ja Marcel Duchampin teoksella "Étant donnés". Entisöintityöt jatkuivat edelleen seuraavallakin vuosikymmenellä, ja museo valmistautui juuri parahiksi museon omiin 100-vuotis- ja Yhdysvaltain 200-vuotisjuhliin. 1980-luvulla museon hankintoja olivat Edgar Degas’n "Kylvyn jälkeen" ja Cy Twomblyn "Fifty Days at Iliam". Museossa tehtiin 1990-luvulla monia teknisiä uudistuksia, jolloin monet toiminnoista tietokoneistettiin ja samalla kehitettiin monia energiansäästömenetelmiä.


title: Philadelphian taidemuseo

text: Museossa on yli 227 000 esineen taidekokoelma, ja sen yhdysvaltalaisen taiteen kokoelma on maan parhaita. Lisäksi sen kokoelmiin kuuluu erityisesti merkittäviä töitä renessanssin taiteesta, impressionismista ja nykytaiteesta. Tunnettuja yksittäisiä taide-esineitä ovat Rogier van der Weydenin alttarikaappi, Paul Cézannen "Kylpijät" ja Duchampin "Poikamiesten alastomaksi riisuma morsian".


title: Philadelphian taidemuseo

text: Museon kokoelmat on jaettu kahdeksan eri osaston alaisuuteen. Osastot ovat yhdysvaltalainen taide, Itä-Aasian taide, 1900-lukua edeltävä eurooppalainen maalaustaide, moderni- ja nykytaide, vaatteet ja tekstiilit, eurooppalainen sisustus- ja kuvanveistotaide, Intian ja Himalajan taide sekä printit, piirrokset ja valokuvat.


title: Carl Björkman (poliitikko)

text: Carl Björkman (15. helmikuuta 1873, Turku – 5. syyskuuta 1948 Maarianhamina) oli ahvenanmaalainen poliitikko.


title: Carl Björkman (poliitikko)

text: Björkman oli yhdessä Julius Sundblomin kanssa merkittävä Ahvenanmaan Ruotsiin liittämisen puolesta puhuja. Perusti Ahvenanmaan suojeluskunnan sisällissodan aikana, sittemmin Ahvenanmaan kysymyksen kärjistyttyä Suomen viranomaiset pidättivät hänet ja Sundblomin syytettynä maanpetoksesta. Kysymyksen ratkettua heidät vapautettiin. Björkman valittiin Ahvenanmaan maakuntahallituksen ensimmäiseksi maaneuvokseksi 1922 ja hän piti asemansa vuoteen 1938 asti.


title: Chorus Cathedralis Aboensis

text: Chorus Cathedralis Aboensis on turkulainen orkesterisäestyksellisiin suurteoksiin erikoistunut 80 laulajan sinfoniakuoro. CCA toimii tiiviissä yhteistyössä Turun filharmonisen orkesterin sekä Turun ja Kaarinan seurakuntien kanssa. Kuoro on perustettu vuonna 1982 ja sen taiteellisena johtajana toimii Märt Krell.


title: Chorus Cathedralis Aboensis

text: Sinfoniakuoro Chorus Cathedralis Aboensis (CCA) perustettiin vuonna 1982 ammattimaisen taitaville harrastajalaulajille. Kuoro sai nimensä Turun tuomiokirkon mukaan, ja sen päätehtävät ovat esiintymiset tuomiokirkon juhlajumalanpalveluksissa sekä yhteistyö Turun filharmonisen orkesterin kanssa. Turun filharmonikkojen kanssa CCA on konsertoinut jo yli 130 kertaa. CCA on esiintynyt myös RSO:n, Helsingin kaupunginorkesterin, Tampere Filharmonian, Tapiola Sinfoniettan ja Jyväskylä Sinfonian kanssa. Yhteistyötä on tehty myös esimerkiksi ranskalaisen Orchestre National du Lorrainen kanssa.


title: Chorus Cathedralis Aboensis

text: Kuoron laajaan kantaohjelmistoon kuuluvat kaikki keskeiset suuret kirkkomusiikkiteokset kuorolle ja orkesterille. Viime vuosien aikana kuoron ohjelmistoon on kuulunut kotimaisten ja kansainvälisten kapellimestareiden johdolla muun muassa Zoltán Kodályn Psalmus Hungaricus, Robert Schumannin Kohtauksia Goethen Faustista, Antonin Dvořákin Stabat Mater, Leoš Janáčekin Glagoliittimessu, Sir Michael Tippettin Child of Our Time, Joseph Haydnin Luominen, Francis Poulencin Stabat Mater, Hector Berliozin Tristia, Johannes Brahmsin Ein Deutsches Requiem, Gustav Mahlerin 2. sinfonia, Ludvig van Beethovenin 9. sinfonia sekä Verdin, Fauren ja Mozartin Requiemit.


title: Chorus Cathedralis Aboensis

text:
CCA on esiintynyt monien tunnettujen suomalaisten ja ulkomaisten solistien, kuten Karita Mattilan, Matti Salmisen, Jaakko Ryhäsen, Soile Isokosken, Juha Uusitalon, Jorma Silvastin, Raimo Sirkiän, Monica Groopin, Kiri Te Kanawan ja Barbara Hendricksin kanssa. CCA on järjestänyt a cappella -konsertteja esittäen mm. Einojuhani Rautavaaran Vigilian sekä toiminut myös oopperakuorona. Elokuussa 2005 CCA oli mukana Suomen Joutsenella esitetyssä Richard Wagnerin Lentävä hollantilainen -produktiossa, sekä samana syksynä Karita Mattilan Arias-konsertissa Helsingin Hartwall Arenalla. Kesäkuussa 2007 kuoro konsertoi Saksassa Nordische Musik -festivaaleilla, jossa esitettiin
Edvard Griegin Peer Gynt. Vuoden 2012 alussa CCA konsertoi ensimmäistä kertaa Helsingin Musiikkitalossa ja juhlisti myöhemmin keväällä 30-vuotisjuhlavuottaan esittämällä Brahmsin Ein Deutsches Requiemin. Syksyllä kuoro esitti uutena aluevaltauksena Turku Jazz Orchestran kanssa Duke Ellingtonin Sacred Concertin.


title: Chorus Cathedralis Aboensis

text: CCA:n johtajina ovat toimineet Jouko Hytönen, Raili Leinonen, Juha Kuivanen, Seppo Murto ja Timo Lehtovaara.


title: Miguel Ángel Rubiano

text: Miguel Ángel Rubiano Chávez (s. 3. lokakuuta 1984 Bogotá) on kolumbialainen maantiepyöräilijä. Hän aloitti ammattilaisuransa Ceramica Panaria-Navigare -tallissa 2006–2007, edusti Centri della Calzatura - Partizan -joukkuetta 2008–2009, Meridiana-Kamenia 2010, D'Angelo & Antenucci-Nippo -joukkuetta 2011, Androni Giocattoli - Venezuelaa 2012–2013, Colombia-tallia 2014–2015, Coldeportes - Claroa ja Chinese Continental Team of Gansu Bankia 2016 sekä Coldeportes-Zenúa vuodesta 2017.


title: Miguel Ángel Rubiano

text: Hän jäi kiinni octopaminen käytöstä Regio Tour -kilpailussa elokuussa 2008 ja sai kahden vuoden kilpailukiellon, joka lyheni valituksen jälkeen takautuvasti puolen vuoden mittaiseksi heinäkuussa 2009.


title: Miguel Ángel Rubiano

text: Rubiano voitti Italian ympäriajossa 2012 Porto Sant'Elpidioon päättyneen kuudennen etapin karattuaan irtiottoon jyrkässä nousussa noin 35 kilometriä ennen maalia.


title: Miguel Ángel Rubiano

text: Lähteet:Cyclingbase, Cycling Archives


title: Bella Sara

text: Bella Sara on kansainvälinen nettipeli lapsille, johon voi ostaa keräilykortteja, joilla saa hevosia, joita voi hoitaa. Sitä julkaisee peliyhtiö Hidden City Entertainment. Bella Sara -sivusto luotiin Tanskassa, koska haluttiin jotakin samankaltaista kuin Pokémonit, mutta tytöille suunnattuna. Tästä lähti idea keräilykorteista.


title: Oliver Kirk

text: Oliver Leonard Kirk (20. huhtikuuta 1884 Beatrice, Nebraska – 14. maaliskuuta 1960 Farmington, Missouri) oli yhdysvaltalainen nyrkkeilijä ja olympiavoittaja.


title: Oliver Kirk

text: Kirk on ainoa, joka on voittanut samoissa olympiakisoissa kultaa nyrkkeilyn kahdessa eri painoluokassa. Hän voitti St. Louisin kisoissa 1904 kultaa ensin 52,2 kilon sarjassa. Kirk ei alun perin osallistunut 56,7 kilon kilpailuun, mutta otteli yleisön pyynnöstä sarjan voittajaa vastaan ja peittosi tämän. Niinpä Kirkille annettiin kultamitali myös raskaammasta painoluokasta.


title: Oliver Kirk

text: Kirk siirtyi myöhemmin ammattilaiseksi ja otteli yhteensä neljätoista kertaa vuosina 1906–1915. Hän muun muassa löi pitkäaikaisen höyhensarjan maailmanmestari Abe Attellin, mutta kuitenkin hävisi urallaan useammin kuin voitti.


title: Vain elämää (televisiosarja)

text: Vain elämää on 5. lokakuuta 2012 Nelosella alkanut suomalainen viihdeohjelma. Ohjelmassa suomalaiset artistit asuvat kahdeksan päivän ajan Hirvensalmella sijaitsevassa Satulinnassa; kuudennella ja kahdeksannella kaudella sen sijaan Espanjassa sijaitsevalla Aurinkorannikolla Mondan linnassa. Viikon aikana jokaisena päivänä yksi artisteista on päivän artistina ja tämä on järjestänyt muille yhteisiä aktiviteetteja. Lounaalla ja päivällisellä toiset artisteista esittävät päivän artistin kappaleista omantyylisiä versioita. Kauden viimeisen jakson duettopäivänä artistit esittävät duettoja omista kappaleistaan.


title: Vain elämää (televisiosarja)

text: Alankomaalaiseen "De beste zangers van Nederland" -formaattiin perustuvaa ohjelmaa on Suomen lisäksi esitetty muun muassa Ruotsissa, Norjassa, Virossa ja Tanskassa. Ruotsissa nimellä "Så mycket bättre" esitetty ohjelma on maassaan suosittu keräten parhaimmillaan kaksi miljoonaa katsojaa.


title: Vain elämää (televisiosarja)

text: Sarjan tunnusmusiikkina soi Irwin Goodmanin kappaleesta ”Vain elämää” tehty uusi versio.


title: Vain elämää (televisiosarja)

text: Ensimmäinen tuotantokausi kuvattiin toukokuussa 2012 ja sen esittäminen alkoi Nelosella 5. lokakuuta 2012. Kauden artisteina olivat Erin, Kaija Koo, Katri Helena, Jonne Aaron, Cheek, Neumann ja Jari Sillanpää, jotka asuivat kahdeksan päivän ajan Hirvensalmella sijaitsevassa Satulinnassa. Ensimmäisen tuotantokauden viimeinen osa esitettiin 23. marraskuuta 2012.


title: Vain elämää (televisiosarja)

text: Ensimmäisen kauden jaksot uusittiin pikauusintana esitysviikon sunnuntaina. Kausi uusittiin myös kesällä 2013 ja 2014.


title: Vain elämää (televisiosarja)

text: Ohjelma sai aikaan valtavan suosion. Ohjelman pohjalta julkaistiin "Vain elämää" ja "Vain elämää jatkuu" -kokoelmalevyt, joita on myyty yhteensä lähes 300 000 kappaletta. Artistit esittivät kappaleita myös kahdessa Barona Areenalla järjestetyssä konsertissa 28. ja 30. joulukuuta 2012. Ensimmäinen konserteista myytiin loppuun 30 minuutissa. Muutaman päivän kuluttua tiedotettiin toisesta konsertista.


title: Vain elämää (televisiosarja)

text: Ensimmäinen tuotantokausi keräsi keskimäärin 719 000 katsojaa.


title: Vain elämää (televisiosarja)

text: Toinen tuotantokausi kuvattiin 28. toukokuuta – 4. kesäkuuta 2013. Kauden artistit julkistettiin 28. toukokuuta 2013. Edellisen kauden tapaan Hirvensalmen Satulinnassa kuvatussa sarjassa nähtiin Anna Abreu, Laura Närhi, Maarit Hurmerinta, Ilkka Alanko, Jukka Poika, Pauli Hanhiniemi ja Juha Tapio. Toinen kausi alkoi Nelosella 4. lokakuuta 2013 ja päättyi 22. marraskuuta 2013.


title: Vain elämää (televisiosarja)

text: Myös toisen tuotantokauden artistit nähtiin livekonsertissa. Tällä kertaa Hartwall Arenalla järjestettävä konsertti oli 28. joulukuuta 2013. Osa ohjelmassa esitetyistä kappaleista julkaistiin kokoelmalevyllä 15. marraskuuta 2013. Kokoelmaa myytiin kolmessa päivässä lähes nelinkertaisen platinalevyn verran (80 000 kappaletta). Kauden toinen kokoelma julkaistiin 29. marraskuuta 2013.


title: Vain elämää (televisiosarja)

text: Toinen tuotantokausi keräsi keskimäärin 756 000 katsojaa.


title: Vain elämää (televisiosarja)

text: Nelonen tiedotti 4. helmikuuta 2014 sarjan saavan kolmannen tuotantokauden, jonka esittäminen alkoi 19. syyskuuta 2014. Kolmas kausi kuvattiin edellisten kausien tapaan Hirvensalmen Satulinnassa 8. – 15. kesäkuuta 2014. Kuvausten alkaessa 8. kesäkuuta 2014 paljastettiin kauden artisteina olevan Jenni Vartiainen, Samuli Edelmann, Vesa-Matti Loiri, Paula Vesala, Toni Wirtanen, Paula Koivuniemi ja Elastinen. Kauden viimeinen jakso esitettiin 7. marraskuuta 2014.


title: Vain elämää (televisiosarja)

text: Kaudella esitetyt kappaleet julkaistiin päivä- ja ilta-kokoelmilla 7. marraskuuta 2014. Kauden artistit esittävät kappaleita kahdessa konsertissa Hartwall Arenalla 27. ja 28. joulukuuta 2014.


title: Vain elämää (televisiosarja)

text: Kolmas tuotantokausi keräsi keskimäärin 892 000 katsojaa, mikä on sarjan ennätys. Kauden avausjakso sai ohjelman kaikkien aikojen katsojaennätyksen.


title: Vain elämää (televisiosarja)

text: Nelonen tiedotti 15. tammikuuta 2015 ohjelman saavan neljännen tuotantokauden. Kauden esittäminen alkoi 18. syyskuuta 2015. Kauden artistit Anssi Kela, VilleGalle, Antti Tuisku, Pave Maijanen, Sanni, Maija Vilkkumaa sekä Vicky Rosti paljastettiin 2. kesäkuuta 2015, jolloin myös kauden kuvaukset alkoivat Hirvensalmen Satulinnassa.


title: Vain elämää (televisiosarja)

text: Ohjelmassa esitetyt kappaleet julkaistiin kahdella CD-kokoelmalla 30. lokakuuta 2015. Kauden artistit esittivät kappaleita myös Hartwall Arenalla 12. joulukuuta 2015 järjestetyssä konsertissa.


title: Vain elämää (televisiosarja)

text: Neljäs tuotantokausi keräsi keskimäärin 656 000 katsojaa.


title: Vain elämää (televisiosarja)

text: Nelonen paljasti 19. marraskuuta 2015 ohjelman saavan viidennen tuotantokauden. Kauden artistit Mikael Gabriel, Suvi Teräsniska, Anna Puu, Chisu, Hector, Lauri Tähkä ja Mikko Kuustonen julkistettiin 30. toukokuuta 2016. Kauden esittäminen alkoi Nelosella 16. syyskuuta 2016.


title: Vain elämää (televisiosarja)

text: Ohjelmassa esitetyt kappaleet julkaistiin kahdella CD-kokoelmalla 14. lokakuuta 2016 ja 28. lokakuuta 2016. Kauden artistit esittivät kappaleita myös Hartwall Arenalla 30. joulukuuta 2016 järjestetyssä konsertissa.


title: Vain elämää (televisiosarja)

text: Viides tuotantokausi keräsi keskimäärin 835 000 katsojaa.


title: Vain elämää (televisiosarja)

text: Nelonen ilmoitti lokakuussa 2016, että "Vain elämää" jatkuu kuudennelle tuotantokaudelleen jo keväällä 2017. Espanjassa Mondan linnassa kuvatun kauden artistit olivat Nikke Ankara, Laura Voutilainen, Irina, Robin, Petra, Olli Lindholm sekä Samu Haber. Kausi esitettiin Nelosella huhti–kesäkuussa 2017.


title: Vain elämää (televisiosarja)

text: Ohjelmassa esitetyt kappaleet julkaistiin kahdella CD-kokoelmalla 12. toukokuuta 2017 ja 2. kesäkuuta 2017. Kauden artistit esittivät kappaleita myös Hartwall Arenalla 19. elokuuta 2017 järjestetyssä konsertissa.


title: Vain elämää (televisiosarja)

text: Aiemmista kausista poiketen artistien päiväkohtaiset jaksot oli jaettu tällä kaudella kahteen osaan ja ne esitettiin torstai- ja perjantai-iltaisin. Muutoksen myötä ohjelmassa esitettävät kappaleet näytettiin kokonaisina.


title: Vain elämää (televisiosarja)

text: "Vain elämää" jatkui seitsemännelle tuotantokaudelleen syksyllä 2017. Jälleen Hirvensalmella Satulinnassa kuvattu kausi poikkesi edellisistä sen ollessa niin sanottu all stars -kausi, sillä kaikki kauden artistit olivat jo aiemmin olleet ohjelmassa mukana. Kauden artistit julkaistiin toukokuussa 2017 ja he olivat: Toni Wirtanen, Jari Sillanpää, Jenni Vartiainen, Sanni, Kaija Koo, Cheek ja Juha Tapio.


title: Vain elämää (televisiosarja)

text: Kauden esittäminen alkoi 1. syyskuuta 2017 etkot-jaksolla, jossa muisteltiin aiempien kausien parhaita paloja. Varsinaisesti kausi alkoi 8. syyskuuta 2017. Tällä kaudella palattiin takaisin yhden jakson viikkorytmiin, mutta jaksot olivat kestoltaan kaksituntisia eli aiempaa pidempiä. Lisäksi artistipäivien jälkeen esitettiin duettopäivän sijaan encore-jakso, jossa artistit saivat esittää itselleen tärkeitä kappaleita. Sen jälkeen esitettiin vielä kymmenes jakso, joka oli kooste kaikista kauden aikana esitetyistä kappaleista.


title: Vain elämää (televisiosarja)

text: Kauden aikana esitetyt kappaleet julkaistiin kahdella CD-kokoelmalla 6. lokakuuta 2018 ja 20. lokakuuta 2018. Kauden artistit esittivät kappaleita myös Hartwall Arenalla 29. joulukuuta 2017 järjestetyssä konsertissa.


title: Vain elämää (televisiosarja)

text: Toinen Espanjassa, Mondan linnassa, kuvattu kausi esitettiin Nelosella keväällä 2018. Kauden artistit julkistettiin 31. tammikuuta 2018 ja he ovat Danny, Arttu Wiskari, Terhi Kokkonen, Kasmir, Mira Luoti, Aki Tykki ja Sani.


title: Vain elämää (televisiosarja)

text: Tuotantoryhmä päätti poistaa Kokkosen ohjelmasta viidennen kuvauspäivän päätteeksi, eikä hän siten ole mukana kauden kolmena viimeisenä kuvauspäivänä. Nelosen vastaava tuottaja kertoi aloitteen tulleen laulajalta itseltään, mutta tuotantoyhtiö teki lopullisen päätöksen.


title: Vain elämää (televisiosarja)

text: Kauden aikana esitetyt kappaleet julkaistiin kahdella CD-kokoelmalla 18. toukokuuta 2018 ja 8. kesäkuuta 2018.


title: Vain elämää (televisiosarja)

text: "Vain elämää" sai jatkoa syksyllä 2018 yhdeksännen tuotantokauden muodossa. Kauden tähtiartisteina nähtiin Pepe Willberg, Pyhimys, Evelina, Tuure Kilpeläinen, Anne Mattila, Ellinoora sekä Lauri Ylönen. Kausi kuvattiin Hirvensalmen Satulinnassa.


title: Huipulla tuulee

text: Huipulla tuulee (KRÅCD 14) on Klamydia-yhtyeen kolme kappaletta sisältävä EP-levy, joka ilmestyi kesällä 1994. EP:n äänitti ja miksasi tuolloin Yö-yhtyeessä kitaraa soittanut Jani Viitanen, josta Klamydian jäsenet olivat kuulleet positiivista palautetta ja halusivat kokeilla yhteistyötä hänen kanssaan. Viitanen vastasi lopulta myös myöhemmin samana vuonna ilmestyneen "Tippurikvartetti"-albumin äänityksestä ja miksauksesta.


title: Huipulla tuulee

text: EP:n nimikappale ”Huipulla tuulee” nousi pieneksi hitiksi ja se päätyi mukaan myös "Tippurikvartetti"-albumille. EP:n päättävä ”Plitskoveri” on nimensä mukaisesti suomenkielinen cover-versio Blitz-yhtyeen kappaleesta ”Razors in the Night”. EP nousi julkaisuviikollaan Suomen virallisen singlelistan sijalle 1.


title: Theresa Weld

text: Theresa Weld (myöh. Blanchard; 21. elokuuta 1893 Brookline – 12. maaliskuuta 1978 Boston) oli yhdysvaltalainen taitoluistelija ja olympiamitalisti. Hänen seuransa oli Skating Club of Boston.


title: Theresa Weld

text: Weld voitti yksinluistelussa maansa mestaruuden vuosina 1914 ja 1920, jonka lisäksi hän oli pariluistelussa Yhdysvaltain-mestaruuskisojen korkeimmalla korokkeella Nathaniel Nilesin kanssa 1918 ja 1920. Hän meni naimisiin Charles Blanchardin kanssa ja luisteli nimellä Blanchard neljään yksilöiden ja seitsemään parien Yhdysvaltain-mestaruuteen jatkaen edelleen Nilesin kanssa. Blanchard voitti Antwerpenin olympialaisissa 1920 pronssia yksinluistelusta ja oli parikilpailussa neljäs.


title: Theresa Weld

text: Blanchard sijoittui Chamonix'ssa talviolympialaisissa 1924 neljänneksi henkilökohtaisessa kilpailussa ja ylsi parikilpailussa kuudennelle tilalle Nilesin kanssa. Pari oli yhdeksänneksi paras Sankt Moritzin kisoissa 1928, joissa Blanchard oli kymmenes yksinluistelussa. Blanchard ja Niles voittivat Pohjois-Amerikan-mestaruuden 1925, ja Blanchard oli jo sitä ennen saanut kisoista yksinluistelun kultaa 1923 ollen samalla kisahistorian ensimmäinen voittaja sarjassa.


title: Theresa Weld

text: Blanchard perusti "Skating"-lehden 1923 ja toimitti sitä vuoteen 1963 saakka. Hän toimi myös erilaisissa Yhdysvaltain taitoluisteluliiton komiteoissa. Blanchard valittiin kansainväliseen naisurheilun kunniagalleriaan 1989.


title: Joseph Jules Beecken

text: Joseph Jules Beecken (11. huhtikuuta 1908 – ?) oli belgialainen nyrkkeilijä ja olympiamitalisti. Beecken osallistui Pariisin olympialaisissa 1924 alle 72,6 kilon sarjaan, jossa hän voitti pronssia.


title: Southwark (Philadelphia)

text: Southwark on entinen kunta ja Philadelphian nykyinen kaupunginosa. Se on kaupungin vanhimpia alueita, ja sitä asuttivat alkuun erityisesti ruotsalaiset. Southwarkista tuli 1762 itsenäinen kuntansa, ja se oli suurimmillaan noin kolmen neliökilometrin laajuinen. Southwark ja muut Philadelphian piirikunnan alueet yhdistettiin 1854.


title: Ivar Alanen

text: Ivar Alanen (aiemmin Lammi, 11. helmikuuta 1863 Virrat – 28. maaliskuuta 1936 Parkano) oli ensin suomalaisen puolueen, myöhemmin kokoomuspuolueen poliitikko. Hänet valittiin eduskuntaan vuoden 1917 eduskuntavaaleissa ja hän toimi tehtävissään vuoteen 1922. Alanen oli maatalous- ja talousvaliokunnissa sekä suuressa valiokunnassa.


title: Ivar Alanen

text: Alanen avioitui Maria Hirvimäen kanssa vuonna 1891 ja asui maanviljelijänä Parkanossa vuosina 1894-1936.


title: Broilertalo

text: Broilertalo Oy oli siipikarja-alan yritys, jonka perustivat vuonna 1981 Lounais-Suomen Osuusteurastamo ja Satahämeen Osuusteurastamo yhdessä. Investointi muodosti jatkumon osuuskuntien 1960-luvun alussa aloittamalle broileriliiketoiminnalle.


title: Broilertalo

text: Broilertalon varsinainen toiminta alkoi vuonna 1983, jolloin sille valmistui Säkylään tuotantolaitos.


title: Broilertalo

text: Siipikarjanlihan käyttö Suomessa kasvoi voimakkaasti, ja se rohkaisi yhtiön omistajia merkittävään yrityskauppaan maaliskuussa 1993. Broilertalo Oy osti Cultor-konserniin kuuluneen Kariniemi Oy:n siipikarjaliiketoiminnan. Yrityskaupan seurauksena Broilertalon tuotantovolyymi kaksinkertaistui, ja yhtiön markkinaosuus nousi noin 50 %:iin.


title: Broilertalo

text: Broilerien teurastukset ja paloittelu keskitettiin Euraan, samoin yhtiön pääpaikka. Teurastamolta vapautuneisiin tiloihin Säkylässä asettui HK Ruokatalon (nyk. HKScan Finland) valmisruokatehdas. Vuodesta 2007 tilat ovat uudistettuna olleet Länsi-Kalkkuna Oy:n kalkkunateurastamona.


title: Broilertalo

text: Pyhäjärvi-seudun kunnille Broilertalo oli merkittävä yhteistyökumppani ja työllistäjä. Sen palveluksessa oli 223 henkeä (v. 1992) ja 759 henkeä (v. 2003).


title: Broilertalo

text: HK Ruokatalo Oy:n tytäryhtiönä Broilertalo vastasi konsernin kotimaan siipikarjaliiketoiminnasta. Maaliskuussa 2005 Broilertalo fuusioitiin HK Ruokataloon ja sen tuotantolaitoksista tuli HK Ruokatalon tuotantolaitoksia.


title: Minttu (juoma)

text: Minttu on suomalainen Pernod Ricardin valmistama piparminttulikööri. Juoman kirkas väri kertoo sen erityylisestä sokerista. Mintun yhtenä ainesosana on vahva raikkaanmakuinen ja -tuoksuinen piparminttu.


title: Minttu (juoma)

text: Minttu kehitettiin alun perin Chymoksella Alkon taholta tulleen idean pohjalta. Alko oli saanut näyte-erän amerikkalaista piparminttulikööriä vuonna 1986 Italiassa alan messuilla. Amerikkalaisilla oli ollut ajatus, että siitä pitää kehittää uusi, ainutlaatuinen ja eksoottinen tuote, ja siksi se piti valmistaa kaukaisena ja kylmänä pidetyssä Pohjolassa. Lisäksi amerikkalaiset halusivat, että juoma on kirkasta ja että nimessä pitää olla snapsia tarkoittava sana ”schnapps”. Tuotteen vahvuuden oli oltava 100 proof, joka tarkoittaa 50 tilavuusprosenttia. Näin uusi tuote erottuisi muista markkinoilla olleista piparminttulikööreistä. Alko ei ollut kiinnostunut, mutta se tarjosi Chymokselle mahdollisuutta ryhtyä kehittämään suomalaiseen makuun sopivaa juomaa, joka kelpaisi myös amerikkalaisille.


title: Minttu (juoma)

text: Uusi tuote kehitettiin nopeasti ja esiteltiin amerikkalaisille, jotka hyväksyivät sen. Chymoksen insinöörit olisivat halunneet pyöreän pullon, joka olisi ollut tuotannon kannalta tehokas, mutta jotakin erikoisempaa halunneen markkinointipuolen mielipide voitti: Minttu pakattiin nelikulmaiseen niin sanottuun ”parrunpätkään”. Pullon pinta muotoiltiin jäätä jäljitteleväksi, koska haluttiin antaa mielikuva kylmästä Pohjolasta. Etiketin suunnitteli Chymoksen graafikko Aimo Vuorinen.


title: Minttu (juoma)

text: Ensimmäinen takaisku tuli ensimmäisen laivalastillisen Minttua saapuessa Yhdysvaltoihin. Osa lastista oli kirkasta kuten pitikin, mutta osa oli värjäytynyt matkalla keltaiseksi. Chymoksen saama palaute oli murskaavaa, ja yhteistyö amerikkalaisten kanssa päättyi ennen kuin se oli ehtinyt alkaakaan. Amerikkalaiset onnistuivat kuitenkin myymään kellastuneen erän – ja vieläpä korkeammalla hinnalla. Ostajille selitettiin, että keltainen oli ”vanhempaa vuosikertaa” ja siksi kalliimpaa.


title: Minttu (juoma)

text: Kellastumisen syyksi paljastui laboratoriotutkimuksissa Lappeenrannan rautapitoinen vesi. Ongelma poistui Chymoksen siirryttyä käyttämään tislattua vettä.